Hamar urte geroago, etxean bezala - Gipuzkoako Hitza\nHamar urte geroago, etxean bezala\n2019, apirilak 19 Albisteak, gipuzkoa, Kultura 454\nEuskal Herriaren antzekoa” da Eslovenia, Aitor Imaz Larreta KUP abesbatzako presidentearen arabera. Europa erdialdeko herrialde menditsu bat da, Italia, Kroazia, Hungaria eta Austriaren mugan. Esloveniako Errepublika Jugoslaviako Erresumaren parte izan zen 1945era arte. Jugoslaviako Errepublika Federal Sozialistako errepublika federatu bat bihurtu zen ondoren, 1991n independentzia lortu zuen arte. Ia bi milioi biztanle bizi dira han; erdiak, Ljubljana hiriburuan eta beste hirietan, eta beste erdiak, herri txikietan eta mendi garaietan.\nHerrialde aurreratua da ekonomikoki, ekoizpenerako botere eta ahalmen handienetakoa duena. Langabeziari dagokionez, historiako daturik onenak lortu zituen joan den otsailean: %4,4 —2013ko otsailean %11koa zen datua—. Hango kulturak, berriz, parekotasun handiak ditu Alemania, Austria eta Italiakoekin. Europako herrialde askoren eragina izan du urte luzez, eta sona handiko artistak izan dituzte musika, arte eta zinema munduan. Hangoa da Slavoj Zizek filosofoa ere.\nMaribor da herrialdeko bigarren hiri nagusia, eta 115.000 biztanle inguru ditu; Europako kultur hiriburu izendatu zuten 2012an. Bitxikeria gisa, han dago munduko mahatsondorik zaharrena, 440 urte baino gehiagokoa. Mariborrek, ordea, badu ospakizun berezi bat: International Choral Competition Gallus Maribor 2019 Abesbatzen Nazioarteko Lehiaketa. Europako zirkuituaren barruan dago lehiaketa hori, eta munduko garrantzitsuenetakoa da. Hain justu, Jacobus Gallus musikagile entzutetsuaren omenez jarri zioten izen hori. Joan den asteburuan egin zuten 15. ekitaldia, eta bertan parte hartu zuen Tolosako KUP abesbatzak.\nIzena 22 herrialdetako 35 taldek eman bazuten ere, hamahiru talde aritu ziren lehian azkenean. Ostiral iluntzean ekin zioten lehiaketari; talde bakoitzak bere herrialdeko folklorearen aurkezpen moduko bat egin behar izan zuen lehenik. “Orduan izan genuen lehen kontaktua aretoarekin, eta sonoritate ederra zuela konturatu ginen; kantatzeko leku bikaina da”, hasi du azalpena Aitor Imaz Larretak, KUPeko presidenteak. “Bi euskal doinu kantatu genituen guk, euskaraz, eta baserritar jantziekin. Inork ez zuen ulertzen ezer, baina transmititzea lortu genuen”. Abuztuan, esperimentu bera egin zuten Taiwanen, eta hangoak hunkitu ere egin zituztela aitortu du Imazek.\nLehiaketa larunbatean hasi zen ofizialki. “Lehen saioan, behartuta geunden Gallusen obra bat, garai erromantikoko doinu bat eta abesti zehatz bat kantatzera. Erronka handia izan zen guretzat, koreografiak ere egin behar izan baikenituen”. Lehiaketako hiru obratan aritu ziren dantzan. Arratsaldean izan zuten bigarren saioa, programa librekoa, gehienez hamabost minutukoa. “Deskribaezina izan zen une hori. Ondo prestatuta eraman genuen dena, eta oso gustura geratu ginen emaitzarekin. Gozatzekoa izan zen, eta bakarren batek negar ere egin zuen”.\nGauean jakinarazi zuten zein bost talde igaro ziren finalera: APZ Maribor (Eslovenia), Jazepa Vitola (Letonia), Chamber Choir (Alemania) eta Mt. San Antonio (AEB) sailkatu ziren KUPekin batera. Esloveniara joan aurretik lehiaketa hartan parte hartzea bera jada nahikoa sari bazela aitortuta, “dena ematera eta gozatzera” joan ziren taldeko kideak. “Finalean sartzea zen helburua”, zehaztu du Imazek, eta igandean izan zen lehia nagusi hori. “Oso zaila da aldi berean tonu berean kantatzea, koreografiak egitea eta partiturari jarraitzea. Prestaketa lan handia egin genuen, dena behar bezala ateratzeko”.\nBehin lehiaketa amaituta iritsi ziren urduritasun handieneko uneak. “Atzekoz aurrera jakinarazi zuten sailkapena, eta tentsio pixka batekin bizi izan genuen. Bosgarren, laugarren eta hirugarren sailkatuen izenak esan zituztenean, elkarri begiratu, eta lehenak edo bigarrenak ginela ohartu ginen”. Lehiaketa irabaz zezaketela pentsatuta, “zapore gazi-gozoarekin” gelditu zirela aitortu du Imazek. “Baina sekulakoa izan da”. “Azken urteotako lehiaketarik estuena” izan zela adierazi zuten antolatzaileek. “Eta gero jabetu ginen lehen sailkatuek oso puntuazio altuak lortu genituela. Orduan, gehiago baloratu genuen lortutakoa. Ikusleek, gainera, lehen postua merezi genuela esaten ziguten”.\nJazepa Vitola taldeak lortu zuen garaipena, 95,3 punturekin, eta 93,9 puntu lortu zituzten tolosarrek. APZ Maribor eta Chamber Choir Mannheim, berriz, berdinduta gelditu ziren hirugarren postuan, 93,3 punturekin, eta Mt. San Antonio sailkatu zen bosgarren, 92,5 punturekin. Duela hamar urte, lehiaketa irabazita, KUP abesbatzak eskuratu zuen Europako Sari Nagusia jokatzeko aukera. “Oso altu jarri genuen langa, eta zaila zen hura gainditzea”.\nGabriel Baltes zuzendari lanetan zela, 35 lagunek osatu dute KUP abesbatza Eslovenian. “Etxean bezala” sentitu direla azaldu du Imazek. Kide batzuek, gainera, opor egunak aprobetxatu dituzte ingurua ezagutzeko. Bitartean, hilabetean behin entseatzen jarraituko du taldeak, sari gehiago lortu eta 2020an Debrecenen (Hungaria) egingo duten Europako Sari Nagusian parte hartu ahal izateko.


Kirola arautegia |\nIzena emateko epeari buruz ohar baten bidez informatuko ditugu guraso guztiak. Aipaturiko epea luzaezina izango haur kopurua garrantzitsua bait da taldeak eta begiraleak antolatzeko. Esandako epeaz kanpo ez da eskaerarik onartuko lekurik ez badago. Era berean, ezinbestekoa da eskola kiroleko araudia idatziz onartzea izena eman ahal izateko.\nEntrenamendua bukatzean haurrak ikastolan edo entrenatzen duten lekuan jaso\nbeharko dira. 3. Mailatik gorakoak bakarrik joan daitezke eta horretarako, izen\nemateko orrian gurasoen baimena eskatuko da. 2. Mailakoak ezin dira bakarrik joan\neta beti heldu batek jasoko ditu. Jaso gabe gelditzen badira, kirol koordinatzaileak\ngurasoei deituko die eta ezin badu beraiekin hitzegin, Udaltzaingoa deituko da azken\nneurri moduan. Jasotzeko orduan aldaketarik balego, ohar baten bidez jakinaraziko\nIkasturte hasieran taldeko arropa utziko dugu partiduetan eta behar diren ekintzetan erabiltzeko. Kirol arropa IGE-rena da. Kurtso hasieran fidantza ordaindu beharko da\njasotzeko eta ikasturtean zehar erabiltzeko. Arropa zaindu egin behar da eta garbituta itzuli beharko da kurtso bukaeran.\nMaila bakoitzeko entrenamenduen egunak eta ordutegia ohar baten bidez jakin\naraziko dirara izen emate orriarekin batera. Eskola kirolean izen ematerakoan kontuan hartu bi entrenamendu saiotara etorri behar dela baita partidura ere (6.mailan errendimenduan parte hartzen dutenak entrenamendu bakarra egiteko aukera dute)\nBeharrezkoa izango da izena ematearekin batera telefono zenbaki bat jartzea behar\nizanez gero kirol koordinatzailea harremanetan jartzeko. Seme-alabei buruzko edozein gauza edo gertaera komentatzeko kirol koordinatzaileekin harremanetan jarriko dira eta honek, behar izanez gero, Kirol komisioan aurkeztuko du.\nNorbaitek ekintza batetara joateari utzi nahi badio, idatziz eskatu beharko du. Idatziak gurasoen sinadura izan beharko du eta begiraleei zuzendua joango da. Haurrak behin baino gehiagotan esaten badu ez duela jarraitu nahi baina idatzia ekartzen ez badu, gurasoei deituko diegu.\nHaurrak ekintzetan interesik erakusten ez badu eta ondo egoteko ahaleginik egingo\nez balu, gurasoekin hitz egingo dugu. Berdin jarraitzen badu, batzordeak haurra\nekintzatik kanpo utzi ahal izango du.\nJarduerako hizkuntza bakarra euskara izango da.\nPuntualitatea ezinbestekoa da. => Partiduan jokatzen dituen minutuen kopuruan eragina izan dezake.\nEntrenamenduan zehar ezin da ezer jan (txikleak, bokatak…). => Ez du parte hartuko jaten ari diren bitartean den bitartean.\nKiroletarako arropa egokia beharrezkoa da. Era berean entrenamendu ostean erropaz aldatu eta dutxak erabiltzeko gomendioa egiten dizuegu hoztu ez daitezen, batez ere eguraldiak laguntzen ez duenean. => Kirolerako arropa egokia kartzen ez duenak ez du entrenamenduan parte hartuko.\nMateriala zaindu eta kirol jarduerak amaitzean jasotzen lagunduko dute. => Norbaitek erabilpen oker baten ondorioz zerbait puskatu edo galtzen badu, ordaindu beharko du edo berria ekarri beharko du.\nJarrera ona eta errespetuzkoa izango dute taldekieekin, begiralearekin eta\nkoordinatzailearekin. => Lehenengo aldian, idatzi bat etxera bidaliko dugu gurasoen sinadurekin bueltatzeko. Joera errepikatzen bada, bigarren idatzia bidaliko da eta denbora batez taldetik kanpo gera daitezke. Berriro gertatuz gero, batzordeak haurra ekintzatik kanpo utz dezake.\nPartiduetan beti errespetuzko jarrera erakutsiko dugu taldekideekiko, aurkariekiko eta epailearekiko (isekarik ez, garraxirik ez…). => Partiduan jokatzen dituen kopuruan eragina izan dezake.\nPartidu egunetan ikastolako jantzia eraman behar da eta partidua baino ordu erdi lehenago bertan egongo gara gure taldekide eta begiralearekin bildu eta berotze ariketak egiteko. => Partiduan jokatzen dituen minutuen kopuruan eragina izan dezake. Jantzia eramaten ez duenak ez du partiduan parte hartuko.\nEntrenamendu eta partiduen emaitzak kiroltasunez onartuko ditugu. => Lehenengo aldian, idatzi bat etxera bidaliko dugu gurasoen sinadurekin bueltatzeko. Joera errepikatzen bada, bigarren idatzia bidaliko da eta aldi baterako taldetik kanpo gera daiteke haurra. Berriro gertatuz gero, Batzordeak haurra ekintzatik kanpo utz dezake.\nEmaitzak garrantzirik ez duen arren BETI gogo biziz saiatuko gara ( beti ere joko arauen barnean). => Begiraleak horrela erabakitzen badu partiduetan parte hartuko du edo ez.\nHaurrak patiduetara eramatean beharrezkoa da. Gurasoek ezin dutenean beste taldekideren batekin joatego ahalegina egingo dute gurasoek. => Partidu askotara huts egiten duten jokalariak taldetik kanporatzeko eskubidea gordetzen du kirol batzordeak.\nEntrenamenduetara eta partiduetara ez etortzeak idatziz jakin araziko dira kirol\nkoordinatzaileari => Hurrengo ikasturtean eskola kirolean onatzeko eskubidea gordetzen du kirol batzordeak.


Corpusetan oinarritutako ikerketa – IKTak eta konpetentzia digitalak hezkuntzan\nHona hemen Montse Maritxalarrek 2019-2020 ikasturtean HEZikt graduondokoaren Ikerketa Digitala moduluko “Corpusetan oinarritutako ikerketa” izeneko ikasgaiari buruz egindako sintesia.\nIkasgai honetan Corpus kontzeptua lantzeaz gain, hainbat tresna erabili ditugu. Eta, bide batez, hausnarketa egin dugu corpusen erabilerari dagokionez. Ikusi dugun bezala, corpusak mota askotakoak izan daitezke: elebakarrak, elebidunak, gai espezifikoei buruzkoak, hizkuntza desberdinetan idatzitako testu paraleloak…\nOso modu askotako corpusak aurkitzen ditugu helburuaren arabera. Gainera, ikasleek idatzitako corpusak ere badira, eta,gainera, azken hauek ikasleen ikaste-prozesua aztertzeko aukera ematen digute.\nCorpusak osatzen dituzten testuen edukia zein egitura aztertzeko dauden aplikazio batzuk oso intuitiboak diren arren, beste batzuek, aldiz, hizkuntzari buruzko ezagutza sakonagoa izatea eskatzen diote erabiltzaileari, esaterako, lema edo kategoria gramatikala zer den jakitea.\nAzkenik, corpusak irakaskuntzarako baliabide didaktikoak sortzeko iturri ere badirela ikusi dugu. Alde batetik, eskuz sor ditzake pertsona batek baliabideak, corpus bateko testuetan oinarrituta; eta, beste alde batetik, ordenagailuak ere ahalmena du baliabide didaktikoak automatikoki sortzeko corpusetatik abiatuta. Horretarako, ordenagailuak hizkuntzaren prozesamendua aplikatu behar du.\nbizargorri 2019-06-24 2020-03-16 corpusak,humanitate digitalak,ikerketa digitala\nErantzun bat “Corpusetan oinarritutako ikerketa” sarreran\nAurrekoa Previous post: Humanitate digitalak: aukerak, erakundeen rol berriak eta elkarlana\nHurrengoa Next post: Elkarrizketa Itsaso Izagirreri\nLiburuak eta artikuluak (11)


AGINDUA, 2019ko irailaren 11koa, Hezkuntzako sailburuarena, zeinaren bidez ebazten baitira 2019-2020 ikasturtean itundu beharreko unitateak, honako irakaskuntza hauei dagokienez: Haur Hezkuntzako 2. zikloa, Lehen Hezkuntza, DBH, Hezkuntza Berezia (talde egonkorrak eta zereginen ikaskuntza), Batxilergoa, Oinarrizko Lanbide Heziketa, Erdi Mailako Heziketa Zikloak eta Goi Mailako Heziketa Zikloak. - Eusko Jaurlaritza - Euskadi.eus\nAGINDUA, 2019ko irailaren 11koa, Hezkuntzako sailburuarena, zeinaren bidez ebazten baitira 2019-2020 ikasturtean itundu beharreko unitateak, honako irakaskuntza hauei dagokienez: Haur Hezkuntzako 2. zikloa, Lehen Hezkuntza, DBH, Hezkuntza Berezia (talde egonkorrak eta zereginen ikaskuntza), Batxilergoa, Oinarrizko Lanbide Heziketa, Erdi Mailako Heziketa Zikloak eta Goi Mailako Heziketa Zikloak.\n1. artikulua 2019-2020 ikasturterako ituna onartzea, etapaka; agindu honen eranskinean zehazten dira zenbatekoa, unitate-kopurua, hizkuntza-eredua eta itun-araubidea.\n2. artikulua Agindu honen bidez ituntzen diren unitateak 2016ko apirilaren 27ko 17.3 eta 18.2 artikuluetan xedatutakoaren mende egongo dira.\n3. artikulua Hezkuntza-itunen Araudia onartzen duen irailaren 8ko 298/1987 Dekretuaren 32. eta 33. artikuluetan ezarritakoarekin bat etorriaz, itun osoak dituzten ikastetxeek ez dute diru-kopururik jasotzerik izango ikasleengandik, irakaskuntza dela-eta.\n4. artikulua Eranskinean jasotzen diren zenbatekoak kalkulatzeko, oinarritzat hartu da otsailaren 14ko 3/2019 Legea, 2019ko ekitaldirako hezkuntza-arloko presako aurrekontu-neurriei buruzkoa.\nHezkuntza, Hizkuntza Politika eta Kulturako sailburuaren 2016ko apirilaren 27ko Aginduak dei egiten du 2016-2017 eta 2021-2022 bitarteko ikasturteetarako hezkuntza-itunak berritzeko eta berriak izenpetzeko, eta 2016-2017 ikasturtean itundu beharreko unitateak zehazteko.\nAgindu horren III. kapituluan xedatzen dira ikasturteka itundu beharreko unitateak zehazteko eskakizunak eta prozedura.\nAdministrazio eta Zerbitzuen sailburuordearen 2019ko otsailaren 8ko Ebazpenaren bidez ireki zen 2019-2020 ikasturterako itundu beharreko unitate berriak zehazteko eskabideak aurkezteko epea.\n2020. urteko lehenengo bi lauhilekoei dagokienez, Aurrekontuen Legeak 2020ko ekitaldirako ezartzen dituen ekonomia-moduluak aplikatzearen ondorioz egin beharreko doikuntzak egingo dira, garaia heltzen denean.\nAgindu honetan agertzen diren diru-zenbatekoak gehienekoak dira, eta barnean hartzen dituzte irakasleen eta gainerako langileen gastuak.\nGoragoko paragrafoan ezarritakoa hala bada ere, ordainketa eskuordetuaren sistemak eragiten dien mailetan, honako honen arabera ordainduko zaie antzinatasuna inoren kontura lan egiten duten langileei: ikastetxean irakasle bakoitzak duen antzinatasunaren arabera.\nAgindu honen aurka, interesdunek aukerako berraztertzeko errekurtsoa aurkeztu ahal izango diote Hezkuntzako sailburuari, hilabeteko epean, agindua argitaratu eta biharamunetik aurrera; bestela, administrazioarekiko auzi-errekurtsoa aurkez dezakete EAEko Auzitegi Nagusian, bi hileko epean, agindua Euskal Herriko Agintaritzaren Aldizkarian argitaratu eta biharamunetik aurrera.\nIkus: AGINDUA, 2020ko abenduaren 15ekoa, Hezkuntzako sailburuarena, zeinaren bidez aldatzen baita 2019-2020 ikasturtean itundu beharreko taldeak zehazteari buruzko 2016ko apirilaren 27ko Aginduaren 17. eta 18. artikuluetan ezarritako itunen ofiziozko aldaketa.\nIkus: EBAZPENA, 2019ko otsailaren 8koa, Hezkuntza Saileko Administrazio eta Zerbitzuen sailburuordearena, zeinaren bidez irekitzen baita eskabideak aurkezteko epea 2019-2020ko ikasturterako unitateei buruzko itun berriak zehazteko.\nIkus: AGINDUA, 2016ko apirilaren 27koa, Hezkuntza, Hizkuntza Politika eta Kulturako sailburuarena, 2016-2017 eta 2021-2022 ikasturteetarako hezkuntza-itunak berritzeko eta berriak izenpetzeko, eta 2016-2017 ikasturtean itundu beharreko taldeak zehazteko dei egiten duena.


Harribitxi mineralak al dira? Konposizio kimiko espezifikoa\nMineral bat gertatzen den konposatu kimiko naturalean dago, normalean forma kristalinoa eta ez prozesuek sortutakoa. Mineral batek konposizio kimiko jakin bat du, eta harkaitza mineral ezberdinen agregatua izan daiteke. Mineralen zientzia mineralogia da.\nHarribitxi gehienak mineralak dira\nMineralek hainbat propietate fisiko dituzte. Haien deskribapena egitura eta konposizio kimikoaren araberakoa da. Ohiko bereizgarrien artean, egitura eta ohitura kristalak daude, baita gogortasuna, distira, diafanotasuna, kolorea, marra, irmotasuna, haustura, haustura, banaketa, larritasun espezifikoa, magnetismoa, zaporea edo usaina, erradioaktibitatea eta azidoarekiko erreakzioa.\nMineral gemstones adibidea: kuartzoa, diamantea, corrundum, beryl, ...\nGarrantzitsua da gemstones sintetiko eta imitazio edo simulatutako harribitxiak bereiztea.\nHarribitxi sintetikoak harri naturalaren fisikoki, optikoki eta kimikoki berdinak dira, baina Fabrika batean egindakoak. Merkataritza merkatuan, harribitxi saltzaileek askotan "sortutako laborategia" izena erabiltzen dute. Harri sintetikoa "fabrikako sortutakoa" baino merkatuagoa egiten du.\nGema sintetikoen adibidea: Corrundum sintetikoa, diamante sintetikoa, kuartzo sintetikoa, ...\nHarri artifizialen adibideak zirkonio kubikoa da, zirkonio oxidoaz eta moissanita simulatuaz osatua, biak harribitxi simulatzaileak. Imitazioek benetako harriaren itxura eta kolorea kopiatzen dituzte, baina ez dituzte ez ezaugarri kimikorik ez fisikorik. Moissanitak diamanteak baino errefrakzio indize handiagoa du eta tamaina baliokidea duen ebaki diamantearen ondoan aurkezten denean diamanteak baino "su" gehiago izango du.\nArroka substantzia naturala da, mineral edo mineraloide bakar bat edo gehiagoko agregatu sendo bat. Adibidez, Lapis lazuli rock metamorfiko urdin sakona da. Bere sailkapena harri erdi preziatua da. Lapis lazuli mineral osagai garrantzitsuena lazurita da (% 25% 40%), fosfolato silikato mineral bat.\nBadira harribitxi gisa erabiltzen diren material organiko ugari, besteak beste:\nAmber, Ammolite, Bone, Copal, Coral, Boli, Jet, Nacre, Operculum, Pearl, Petoskey harria\nMineraloidea mineral-antzeko substantzia da, eta horrek ez du kristalinitateak erakusten. Mineraloideek konposizio kimikoak dituzte mineral espezifikoetan, oro har, onartutako eremuei dagokienez. Adibidez, obsidiana beira amorphikoa da eta ez kristal bat. Jet-ekoa da presio muturreko azpian egurra desegiten duena. Opal mineralak beste mineral ez-kristalinoa du.\nKristalezkoa, plastikoa, ...


Pribatutasun-politika - Zurjole. Artisautza Akademia. Donostia\nDatuak Babesteko Erregelamendu Orokorrean (DBEO) xedatutakoa betez, jakinarazten dizugu eman dizkiguzun datu pertsonalak, Zurjole Akademiaren ardurapekoak, informazioa, produktuak edo zerbitzuak emateko erabiliko direla, datu horiek ezabatzea eskatu arte. Datuakeskuratzeko, zuzentzeko, ezabatzeko, garatzeko, tratamendua mugatzeko edo transferitzeko araudian aurreikusitako eskubideak balia ditzakezu, helbide elektroniko honetara idatzita:info@zurjole.com\nzurjole.com web orriaren helburu nagusia Zurjole Akademiak eskaintzen dituen zerbitzuen berri ematea da.\nZurjole Akademia Bere gain hartzen ditu datu pertsonalen babesaren arloko legezko betebeharrak, datu pertsonalen tratamenduari eta datu horien zirkulazio askeari dagokienez pertsona fisikoen babesari buruzko Europako Parlamentuaren eta Kontseiluaren 2016ko apirilaren 27ko 2016/679 Erregelamenduan jasotakoak.\nZurjole Akademiaren nahia da erabiltzaileak informazio egokia izatea, bere datuak behar den moduan eman nahi dituen berariaz, askatasunez eta borondatez erabakitzeko. Alde horretatik, erabiltzaileari jakinarazten zaio jasotako datuen tratamenduaren arduraduna Zurjole Akademiadela. Helbidea: Grupo Gurutze Alde 12, bajo, San Sebastian (Gipuzkoa).\nZurjole Akademiak jakinarazi du bera dela datuen tratamenduaren arduraduna, hargatik eragotzi gabe hirugarren bati agintzea datuen tratamenduaren kudeaketa, eta erabiltzaileek berariazko baimena ematen diote.\nLana egiteko erabiltzaileen datuetara sartu behar duten langileek bakarrik dute datuetara sartzeko aukera. Datuak babesteko eta/edo segurtasuneko gure politikak urratzen dituen edozein langilek diziplina-ekintzak bete beharko ditu, baita kaleratzeak eta akzio zibilak eta/edo penalak ere.\nHelburu hauek dituzten datuak bildu eta tratatuko dira:\n1. Erabiltzaileek eskatutako zerbitzua behar bezala kudeatzea.\n2. Estatistika-ondorioetarako, erabiltzaileen parte-hartzea ezagutzea.\n3. Zurjole Akademiaren eta/edo hirugarren enpresa laguntzaileen berrien eta zerbitzuen berri ematea erabiltzaileari.\n4. Langileak hautatzeko edo proiektuak proposatzeko prozesuetan duten parte-hartzea kudeatzea.Kasu bakoitzean kontrakoa adierazi ezean, formularioetan jasotzen diren datuak beharrezkoak eta nahitaezkoak dira erantzuten duen webguneko edo webguneko ataleko zerbitzuetara sartu ahal izateko.\nZurjole Akademiak ezingo ditu erregistratu nahitaezko datuak ematen ez dituztenak.\nErabiltzaileak formularioak bete behar ditu datu egiazko, zehatz eta osoekin, eta gaizki betez gero sor daitezkeen kalte-galerei erantzun behar die, datu faltsuekin, zehaztugabeekin, osatugabeekin edo eguneratugabeekin.\nZurjole Akademiak, halaber, sekretu-betebeharra bete beharko du indarreko legerian ezarritako fitxategi automatizatuko datuei dagokienez.\nInteresdunak edo haren ordezkariak, bai eta gurasoek edo tutoreek ere, edozein unetan baliatu ahal izango dute datuetara iristeko, datuak zuzentzeko, ezabatzeko, gardentasuna izateko, tratamendua mugatzeko edo datuak transferitzeko eskubidea. Horretarako, honako helbide honetara idatzi beharko dute: Zurjole Akademia, erabiltzailea nor den egiaztatzen duen helbidean; webgunearen beraren bidez, postontziaren helbideari jakinarazita. info@zurjole.com helbidean, betiere nortasuna eta erabili nahi duen eskubidea egiaztatzen dituen agiria erantsita.\nDatu pertsonalak gordeko dira datuen tratamenduaren helburuaren irizpideari jarraituz eta interesdunak datu horiek ezabatzea eskatu arte.


Displaying items by tag: Ordizia - Nirea Itsaslurra\nHasieraEzagutu gure lurraldeaEskualdeen lurraldeaGoierriDisplaying items by tag: Ordizia\nLatxa ardien esneaz egindako gazten XLVII. lehiaketa. Fruta eta barazki lehiaketa. Perretxiko erakusketa. Euskal oiloaren XXXIX. Erakusketa. Pirinioetako aziendaren Gipuzkoako lehiaketa. Baserriko produktuen erakusketa eta salmenta., OrdiziaAntolatza...\nAharien erakusketa eta salmenta. Bildots dastaketa. Idiazabalgo Gaztaren kanpaina berriaren aurkezpena. Goierriko eskulanak. , OrdiziaAntolatzaileak: Ordiziako Udala....\nAsteazkenean, martxoaren 30ean ospatuko da Ordizian Artzain Eguna Urtero legez, Ordizia Idiazabal gaztaren hiriburu bihurtuko da; jardunaldian zehar Idiazabal gaztaren denboraldi berria aurkeztuko da, eta aurrez, Joseba Insausti artzain ordiziarra...\nLa aplicación de la bolsa de precios de la feria de Ordizia tiene un claro objetivo: establecer a la Feria de Ordizia como referente en el establecimiento de precios, tanto en Gipuzkoa como en Euskadi. Para ello, se han analizado los diferentes prod...\nEskualdeko Nekazaritza Bulegoak deszentralizatutako administrazio-erakundeak dira, Gipuzkoako Foru Aldundiaren Nekazaritza Sailaren mendekoak....


Gure Irratia | Film baten bikoizketa saiatzeko tailerra Kanbon\nFilm baten bikoizketa saiatzeko tailerra Kanbon\nBinahi agentziak bikoizketa formakuntzak egiten ditu / BINAHI\nNork ez du amestu noizbait, Doraemon-en botza berriz egitea?\nBikoizketak grabatzen dituzte aktoreek, ariketa oso bat da, aktore lanaz gain beste elementu batzu sartzen baitira. Horren entseatzeko ostegun honetan tailer bat proposatzen dute Kanboko mediatekan euskararen urtaroa kari. Hitzordua 19tatik aitzina Kanboko mediatekan, 20.30ak arte iraungo du.\nDonostiako Binahi agentziako Kiko Jauregi hor izango da. Arantxa Idieder harekin mintzatu da.


Antzerti / 77 zenbakia\n| 77 zenbakia, 1985 [faksimilea PDF formatuan]\nAZPEITIKO ANTZERKI TOPAKETAK\n«BEHIN BATEAN... JU, JU, JU...»\n(Eszenategia iluna dago eta musika dago. Musika aldaketa batez argia emeki emeki pizten da eta Maganderearen makila ikusten da. Argia Maganderearen lekunean bakarrik dago eta indar guztia hartzen duenean Maganderea agertzen da. Kutxa majikoarena abiatzen da eta argia gune honetara aldatzen da. Rito bat bete ondoren kutxa itxi egiten du eta argia emendatzen da).\n(Musikarekin batera eszenategi guztiko argiak pizten dira. Herriko dekoratua dago eta 2 pertsonaia figura estatikoan: eskale bat eta zapi saltzaile bat. Mugimendua hartzen dute eta herriko azoka hasten da. Beste pertsonai batzuk azaltzen dira: emakumeak, ardozalea, itsua. Musika aldaketaz Akaron Zaldun Beltza agertzen da. Eszenategira iristen denean itsua bakarrik gelditu da).\nITSUA: Nor dabil hor? Itsua naiz. Zer dira zarata horiek? Lagundu... arren, lagun iezaidazue.\nAKARON: Zer gertatzen den jakitea nahi duzu? Neuk esango dizut. Akaron Zaldun Beltza iritsi da, eta hau da eskaintzen dizuena (Ezpata sartzen dio eta itsua hilda jausten da). Ez zara gehiago itsu izango, ja, ja, ja.\n(Itsua hil ondoren barrura sartzen da.\nEskalea azaldu eta itsuarengana hurbiltzen da).\n(Herritar bat Maganderearen lekunean azaltzen da).\nHERRITARRA: Lagundu, Magandere, lagundu.\n(Maganderea agertzen da)\nMAGANDEREA: Zutitu zaitez, o herritar gizarajoa, eta esan iezaidazu: zer gertatzen da?\nHERRITARRA: Beldurgarria izan da.\nMAGANDEREA: Beldurgarria? Zer izan da beldurgarria?\nHERRITARRA: Begira Akaron Zaldun Beltzak egin duena.\nMAGANDEREA: Ezin dut sinetsi. Eta hau gertatzen ari zenean ni ilargiarekin hitzegiten ari nintzen. Zeruko izar guztiengatik, ez da posible. Goazen azkar (Maganderea joan egiten da. Musika hasten da eta bi herritar itsuari hurbiltzen zaizkio. Herritarraren nigarra farre bilakatzen da. Disfraza kentzen du eta orduan ikusten da bere nortasuna: Akaron. Kutxa majikoa bereganatzen du. Maganderea herrian azalduz itsuari eta bi herritarrei hurbiltzen zaie. Herritarrak laguntza eskatzen diote)\nAKARON: E, Magandere, non dituzu orain zure botere majikoak? Ja, ja, ja. Ni Akaron Zaldun Beltza naiz. Mugitzen diren eta geldirik dauden gauza guztien jaun eta jabe. Nire indarrak kutxa majikoaren indarrari elkarturik munduaren jabe egingo nau. Zuen jaun naiz eta betirako nire menpean egongo zarete, ...denok! (Akaron joan egiten da eta Maganderea ere bai)\n(2 herritarrek itsuaren gorpua eramaten dute. Eszenario hutsik eta argirik gabe gelditzen da)\n(Musikarekin 2 herritar azaltzen dira. Mezulari bat ere bai, eta azkenik ABELARDO RAMIREZ)\nMEZULARIA: Kontseilu Nagusiak, Gaueko Mozoloa ostatuan elkarturik, erabaki hauek hartu ditu:\nBAT— Akaron Zaldun Beltzaren ekintza basatiak gogorki salatzea.\nBI— Era honetan ezin dugula jarraitu.\nHIRU— (Bereganako) Hau bai dela ona, hau.\nMaganderearen eskuetan dauden profezia zaharrak diotenez: egoera larri hau konponduko dutenak herri honetako bi lagun izango dira (ABELARDOri begiratzen dio). Gaitz guztietatik babesten gaituen kutxa majikoa errekuperatuz eta Akaron Zaldun Beltza deseginduz. Denok dakizue kutxa majiko haundirik gabe galduak garela. Beraz, badakite bi horiek: azal daitezela eta... ala... borrokatzera (Berriro ere ABERLARDOri begira eta keinuak egiten dizkio).\n(Herritarrak eta mezularia joan egiten dira. TXOMINTXU MENDIGORRIA azaltzen da. Ezpataz guda eginez zauritu planta egiten du eta ABERLARDOren ondoan erori egiten da. Jaiki egiten da).\nTXOMIN: Zer, Abelardo?\nABELARDO: Kaixo, Txomintxu.\nTXOMIN: Arraro xamarra ikusten haut.\nABELARDO: Hemen nago mezulariak eman didan sustotik errekuperatzen.\nTXOMIN: Mezulariak? Zer gertatzen duk, bada?\nABELARDO: Ez al duk entzun? Akaron Zaldun Beltza akabatzeko bi pertsona behar direla esanaz etorri duk. Eta, ez zait batere gustatu nola begiratu didan.\nTXOMIN: Zer diok? Hau duk gure oportunitatea.\nABELARDO: Gure oportunitatea? Heurea izango duk. Nik, aitaren eskuetatik ihes eta zuhaitz baten gerizpea bilatzearekin nahikoa diat.\nTXOMIN: Baina, hi...\n(Ahots bat entzuten da eta\nABELARDOren aita goian azaltzen da)\nABELARDO: (Bereganako) Ai, ene, arranoa. Zer nahi duzu orain?\nAITA: Hau al duk hire aitari hitzegiteko era? Itxi ezak aho zikin hori, gazte petral bat besterik ez haiz eta. Lotsagabekeriak utzi eta aitari errespetoa eta obedientzia eskaini behar dizkiok. Ez ezak ahaztu hau dela garrantzizkoena: Errespetoa! Obedientzia!\nABELARDO: (Jendeari begira eta ahots bajuz) Hasi da hau betiko ipuinekin!\nTXOMIN: (Bere kontura) Errespetoa eta obedientzia, hori ilea zuritu arte etxean gelditu nahi dutenentzat. Ausartasuna eta ohorea famatuak izan nahi dugunontzat. Hemen, hemen dut neure aukera. Europako herri guztietan abestuko dira nire benturen bertsoak.\nAITA: Mezulariaren albistea entzun ondoren hi patxara hortan gelditzea ezin diat onartu. Ramirezen izen ospetsua hik jarraitu behar duk. Joan eta Zaldun Beltzaren indarra apur ezak.\nABELARDO: Eta nik ez badut nahi, zer?\nAITA: Zer esan duk? Oraintxe bertan jaitsi eta belarriak aterako dizkiat.\nABELARDO: Glub! Beno, beno... ez zaitez horrela jarri. (Bere kontura) Zer nolako nahasketetan sartzen nauen honek! (AITA desagertu egiten da).\nTXOMIN: Oraingoan bai beteko direla nire nahiak. Famaren bide guztiak berehala zabalduko ditut. Inguru guztietako printzesa ederrenek nirekin egingo dute amets. Gudaririk famatuena izango naiz eta toki guztietako jendeak zera esango du aho zabalik: «Hemen, hemen dator Txomintxu, Mendigorrikoa, gure bizitzak salbatu zituen gudaria». Egun hau heltzen denean, orduan...\nABELARDO: (TXOMIN moztuz) Hi, ez al hoa azkarregi? Oraindik ez haiz herritik atera eta itzulera garaile batez ametsetan ari haiz.\nTXOMIN: Abelardo, ez al haiz konturatzen gu garela aukeratuak?\nABELARDO: Baiz zera, hi behar bada bai Txomintxu. Baina ni, nire aitak aukeratua izan nauk.\nTXOMIN: Ez, ez, Abelardo, destinoak aukeratu gaitu geure herria askatzeko.\nABELARDO: Bai, bai... baina...\nTXOMIN: Ez dezagun berriketa gehiago egin. Etxera joan gaitezen eta bihar, egunsentian abiatuko gara. Gizonek inoiz egin duten benturarik harrigarriena izango duk.\nABELARDO: Ez duk hainbesteraino izango, baina... bihar arte Txomintxu (Joaten da).\nTXOMIN: (Ahots solemneaz) Agur Abelardo, gure egunik haundiena heldu da (Etsaiak hiltzen ari deneko plantak eginez joaten da).\n(Argiak emendatu egiten dira.\nBarruan ahotsak eta zaratak entzuten dira.\nArgiak pizterakoan ABELARDO zaldi gainean azaltzen da).\nABELARDO: Ai Bartolome gaixoa, non sartu gaituk? (Barruan TXOMINen ahotsa entzuten da).\nTXOMIN: Akaron, Zaldun Beltza, presta hadi! Hire bila goaz!\n(TXOMIN zeharo dotore azaltzen da.\nABELARDOk begiak igurtzi egiten ditu\nikusten duena ez balu sinestuko bezala,\nalgaraz hasten da).\nABELARDO: Je, je, je, je, je. Txomintxu, ez nekien gaur ezkontzen hintzenik, je, je, je.\nTXOMIN: Ixo, utzi txorakeriak. Oso misio arriskutsua diagu eta ez diat uste aurkituko ditugun oztopoek hainbeste farregura emango dizuetenik.\nABELARDO: Hortan arrazoia duk, arrazoi osoa.\nTXOMIN: Abiatu aurrenez, jaso ezpata eta nirekin batera errepikatu ezak.\nTXOMIN: Nire herriaren eta nire izenaren ohorea defendatuko dut.\nABELARDO: Nire herriaren eta nire izenaren ohorea defendatuko dut.\nTXOMIN: Ezpata honegatik zin egiten dut.\nABELARDO: (Ezpaten neurri desberdinez ohartzen da eta, txokatua, burua mugitzen du. Hala ere, gogotxarrez errepikatu egiten du) Ezpata honegatik zin egiten dut.\nTXOMIN: Behar izanez gero, neure gorputz eta anima galduko ditut.\nABELARDO: (Txistua irentsiz, gogotxarragoaz eta tonu zeharo desberdinez) Behar izanez gero, gorputz eta anima galduko ditut.\nTXOMIN: Beno, atera gaitezen.\nABELARDO: Ez diat izurratzeagatik esaten, baina... noruntz?\nTXOMIN: Jarrai nazak, bide egokia hartzen asmatuko diat eta.\nABELARDO: Beno, goazen bada.\n(Martxa musikaz hasten da eta desagertu egiten dira).\n(Herriko ikurrinak kendu egiten dira. ABELARDO eta TXOMIN bidai luzea egin dutela eta neketsuak azaltzen dira).\nABELARDO: Hi, geldi hadi apur bat.\nTXOMIN: Zer gertatzen zaik orain?\nABELARDO: Txomintxu, galdurik gaudela onartu behar duk!\nTXOMIN: Galdurik? Zer esaten ari haiz?\nABELARDO: Zaldun Beltzaren gaztelua non dagoen arrastorik ere ez daukakela.\nTXOMIN: Ziur, ziur, ez zekiat. Baina, bentura hasi besterik ez da egin. Aurrera!\nABELARDO: So, so... Noruntz goazen jakin gabe ni ez nauk hemendik mugituko.\nTXOMIN: Zer uste huan? Zelaira pitxilorak hartzera etorriak ginela, ala?\n(Musika berezi batez, MAMU HEGALARIA azaltzen da. Pertsonaia honeri dialogoa bere hizkuntza berezian da eta ez dago transkribitua, TXOMIN eta ABELARDO ez dira azalera honetaz konturatzen).\nABELARDO: Ipuin beldurgarriekin ez hadi niregana etorri. Nire heroe lanak hementxe bertan bukatu dizkiat eta etxera itzultzera nitxiak.\nTXOMIN: Etxera!... Kakati bat besterik ez haiz. Itzul hadi etxera, bai. Aintza eta ohore guztiak niretzat izango dituk eta herritar guztien farrea hiretzat.\nABELARDO: Beno, beno, itzultzen haizenean ikusiko gaituk. Itzultzen ba haiz...\nTXOMIN: Agur bada, orduan.\n(Bakoitza eszenategiko alde batera abiatzen da.\nABELARDOk orain ikusten du MAMU HEGALARIA)\nABELARDO: Txomintxu, Txomintxu! Ikusi al duk hori?\nTXOMIN: (Biratu eta MAMU HEGALARIA ikusten du). Bai, ikusi diat, eta ez zegok horrelako zaratarik atera beharrik. Nire ondoren etor hadi eta zer den ikertuko diagu.\n(Deskonfiantzaz beterik MAMU HEGALARIArengana hurbiltzen dira)\nKaxio, nor zara eta zer egiten duzu hemen?\nMAMU HEGALARIA: (Bere hizkuntzan hitzegiten die)\nTXOMIN: Nor zaren galdetu dizut?\nABELARDO: (Ahots bajuz) Behar bada gorra izango da.\nTXOMIN: A, bai (Oihuka). Gorra al zara?\nMAMU HEGALARIA: (Berriz ere, bere hizkuntzan hitzegiten die, tono normal bat erabiliz)\nABELARDO: Beno, zer ez den bazekiagu, baina ala ere ez diagu asko aurreratu.\nTXOMIN: Zaldun Beltzaren gaztelua non dagoen ba al dakizu?\nMAMU HEGALARIA: (Berriz ere, era berdinean hitzegiten die)\nTXOMIN: A! Bai.\n(Txoriak esan duena katxondeo tonoz errepikatzen dute. Bai TXOMIN eta bai ABELARDO txoriaren imintzioak egiten hasten dira, bere eran hitzeginez. Bapatean, MAMU HEGALARIAk oihu gogor bat botatzen du eta haserre itxurako esaldi luze bat esaten du. TXOMIN eta ABELARDO izuturik gelditzen dira. Mementu berean Maganderea agertzen da eta MAMU HEGALARIArengana hurbiltzen da. Beste biei kasorik egin gabe MAMU HEGALARIArekin hitzegiten hasten da).\nABELARDO: O! Magandere ospetsua, lagun gaitzazu!\nTXOMIN: Ezin dugu ulertu zomorro honek esaten diguna.\n(MAMU HEGALARIA eta MAGANDEREA hizkuntza berezian ari dira eta jaramonik ez diete egiten).\nABELARDO: Nik ikusten dudana ikusten al duk? Lagun zaharrak dira barren! Eta dirudienez gauza asko dituzte elkarri esateko.\nTXOMIN: O! Magandere ospetsua, barka molestiagatik, baina, norekin hitzegiten ari zara?\n(MAGANDEREAK ez die kasorik ere egiten. TXOMINTXU, harrituta, ABELARDOri begira ondoren oihuka hasten da).\nZertan ari zarete? Gure herria arrisku izugarrian dago eta zuek hor jo ta sua mingainari.\n(Han daudela momentu horretan konturatu diren itxuran begiratzen diete MAGANDEREAK eta MAMU HEGALARIAk).\nMAGANDEREA: Kaixo! Barka nazazue baina urte asko dira nire lagun Kikiri ikusi ez dudala eta...\nABELARDO: (MAGANDEREA moztuz) Kiri-Kiri?\nTXOMIN: Ez, Kikiriki.\nMAGANDEREA: Bai, Kikiriki, basoen zaindari. Lur guztian gertatzen dena ikusten du.\n(TXOMIN eta ABELARDO harridura aurpegiaz begiratzen dira)\nAldetik bide guztiak zaintzen ditu, eta lurralde ilun hauetan ausartzen diren guztiak ere bai.\n(TXOMINek ukondokada bat ematen dio ABELARDOri).\nTXOMIN: Hau duk behar duguna, hau!\nABELARDO: Zer?... A, bai.\nTXOMIN: (MAMU HEGALARIAri zuzenduz) O, Kikiriki, barka ezazu gure ausartkeria. Zuk adinako haunditasuna duen txori batekin topatzeko aukerarik ez dugu inoiz izan.\nABELARDO: Zu bezain abere jakintsurik ez da gure aitonen ipuin zaharrenetan ere azaltzen.\nTXOMIN: O, Magandere, mesedez, gure misioa azal iezaiozu. Bere laguntzarik gabe baso ezezagunetan galduak ibiliko gara. Gure bentura bukatzea zaila egingo zaigu.\nMAGANDEREA: Ongi da! Baina ezin dizuet ezer ziurtatu. Oso isila izan da beti, ez da premiagabeko berriketen zalea.\nABELARDO: Baina aldi honetan...\nMAGANDEREA: (ABELARDO mostuz) Isilik egon zaitezte, mesedez!\n(MAMU HEGALARIArengana zuzentzen da laguntza eskatuz)\nMAMU HEGALARIA: (Erantzun parsimoniosoa)\nMAGANDEREA: Bidea zaila dela esan dit, bere hitzak aztertuz eta bere mezua garbituz bakarrik aurkituko duzuela.\nTXOMIN: Edozertarako prest gaude. Irtenbidea aurkitzea lortuko dugu.\nMAGANDEREA: (MAMU HEGALARIAren hizkuntzan hitzegiten du)\nMAMU HEGALARIA: (Erantzuna)\nMAGANDEREA: Hemen bada bere mezua: «Nahiz eta harrien azpian, zuhaitzen atzean, mendirik haundienetan bilatu, ez duzue inoiz han aurkituko. Nahiz eta zuen burua hainbat eta hainbat egunetan pentsatzen puskatu, ez duzue horrela ere aurkituko. Erantzuna haizean dago». Hau da mezua eta hau da agurra. Agur lagunak eta zorte ona!\nABELARDO: Agur, Kiri-Kiri!\nTXOMIN: Agur, Magandere!\n(MAMU HEGALARIA eta Maganderea joan egiten dira)\nTXOMIN: Ez ziguk arazoa batere erraza jarri txoritxo horrek!\nABELARDO: Erantzuna haizean dagoela esatea ere!\nTXOMIN: Harrien azpian ezta mendietan ez badago. Non egon daiteke?\nABELARDO: Ez hadi burugogorra izan! Ez al dik esan haizean dagoela?\nTXOMIN: Hain azkarra bahaiz, begira ezak haizean eta ikusten dukena konta iezaidak.\nABELARDO: (Alde batera eta bestera korrika eta alde guztietan begiratzen hasten da. Arnasa gogorki hartzen du) Ikusi, ez duk ezer ikusten, baina haizetxo zoragarria dago.\n(Usain gogor bat aurkitu arte korrika jarraitzen du)\nPuaf! Hemen ez da hain zoragarria. Haizea nondik datorren ez zekiat, baina hats nazkagarria zekarrek.\nTXOMIN: Ahaztu ezak hori! Hats nazkagarri batekin zer egin behar duk?\nABELARDO: Jarraitu! (Esaten duenaren esanahiaz konturatu gabe).\nTXOMIN: Jarraitu! Hori duk! Hor dago erantzuna. Haizean dago. Hats nazkagarri horrek eramango gaitu Akaronen erresumaraino.\nABELARDO: Ejem, ejem, gutxienez eskerrak emango dizkidak.\nTXOMIN: Egia duk. Abelardo, hi gabe ez ginen inoiz hemendik mugituko. Hire sudurrak eramango gaitu Akaronen lurraldera.\nABELARDO: Zer, aurrera jarraituko diagu?\nTXOMIN: Noski, Aurrera!\n(TXOMIN eta ABELARDO hatsaren ondoren doaz).\n(Eszenarioa ilundu egiten da).\n(Dekoratua aldatu egiten da haitzulo bat azalduz)\n(Musikarekin batera Tartalo haitzulo gainean azaltzen da. Alde batera joan ondoren desagertu egiten da. Haitzulo erdian azaltzen da eta eszenariora sartuz lo egiteko etzan egiten da).\n(TXOMIN eta ABELARDO azaltzen dira). (Akaron dagoela ez dira konturatzen).\nABELARDO: Hemen bukatzen da usaina. Zaldun Beltzaren erresumaren sarrera hau izango al da?\nTXOMIN: Bai, baina iruditzen zaidak hor dagoen horrek gure edertasunagatik bakarrik ez gaituela sartzen utziko.\nABELARDO: Hiri ez behintzat!\nTXOMIN: Hara, nork zabaldu duen ahoa. Zer uste duk bada? Sir Lancelot du Lac haizela, ala?\nABELARDO: Beno, beno...\nTXOMIN: Ustekabean arrapatzen saiatuko gaituk. Hi geldi hadi hemen. Nik, bitartean, buelta eman eta bestaldetik erasoko zioat. Ados hago?\nABELARDO: Ez ezak pentsa hemen bakarrik gelditzeko gogo haundirik daukadanik, baina... beste biderik ez bazegok...\nTXOMIN: Gero arte orduan, eta ixil-ixilik egon hadi.\n(TXOMINTXU atzera joaten da).\n(ABELARDO, zaldia utzi ondoren, Tartalori hurbiltzen zaio. Gertu dagoenean Tartalo esnatuz frente egiten dio).\nABELARDO: Hauxe bakarrik behar nuen!\n(Buruan kolpe izugarria emanaz Tartalok konorterik gabe uzten du. Gero haitzulora sartzen da).\n(TXOMIN azaltzen da).\nTXOMIN: Garaiko erregearen izenean! Zer gertatu da hemen?\n(ABELARDOri begiratzera makurtu egiten da).\nAbelardo gizarajoa, nolako kaskarrekoa jaso duzun. Ia..., ia..., ez da kezkatzekoa, hire aitak bezain buru gogorra duk. Esnatzen haizen bitartean madarikatu hori bilatzera noa. Horrek ikusiko dik Txomintxu nor den!\n(Tartalo haitzuloan azaltzen da)\nBerdin zait nor zaren, nire kaskarrekoa hartzeko presta zaitez!\n(Momentu horretan Tartalok buruan jotzen du)\n(Jausiz) Ixil-ixilik askoz hobeto nengoen.\n(Tartalok biak elkarren kontra jartzen ditu eta sare batez lotzen ditu. Ondoren berriz ere lotara doa albo batera).\n(ABELARDO eta TXOMIN esnatu ondoren askatu egiten dira)\nABELARDO: Nolako gaizki egin dudan lo! Buruko min izugarria daukat, amets zikin hauek! (Egoerataz ohartzen da) Baina..., orain gogoratzen naiz... astakilo hark... Dirudienez, Txomintxuri ere errazio berdina eman dio. E! E! Txomintxu, esna hadi!\nABELARDO: Shhhhh... ixilik. esnatu egingo duk eta. Badakik haserre dagoenean nola jartzen den.\nTXOMIN: (Bere onera etorriz) Soka hauetatik askatu behar gaituk.\nABELARDO: Begiak zabaldu besterik ez duk egin eta hasi haiz beti bezala.\nTXOMIN: Geldi egon hadi eta heu askatzen saiatuko nauk.\n(Eskatzea lortzen du eta\nABELARDO poza adierazten hasten da)\nTXOMIN: Utzi txorakeriak eta aska nazak!\nABELARDO: Zure aginpean, jaun eta jabe!\nTXOMIN: Ia, ia...\n(Askatzen ari denean\nABELARDOk tirakada gogorregia ematen dio)\nAi, ai, kontuz ibili hadi.\n(Zaratarekin Tartalo esnatu egiten da)\nABELARDO: Ai, ene, beste hori esnatu egin duk.\nTXOMIN: Azkar, azkar, bestela makila salda diagu berriz ere.\n(Tartalok eraso egiten die. Lehenengo TXOMIN lurreratzen du. ABELARDOk gainera salto egiten dio eta Tartalok albo batera jaurtitzen du. TXOMIN jaiki egin da eta Tartalo ezpataz hiltzea lortzen du).\n(ABELARDO haitzuloan sartzen da eta oihuka eta korrika ateratzen da. Atzetik dragoi bat azaltzen da. Dragoiak biei erasotzen die eta albo baten baztertzen ditu).\nABELARDO: Magandere! Magandere! (Maganderea azaltzen da)\nMAGANDEREA: O, Iluntasuneko zomorroa, lurraren sabeletik zatozena! Morganaren madarikazioa bidaltzen dizut! Hil zaitez tripako min haundi batez!\n(Dragoiak inoiz izan duen tripako minik haundiena jasatzen du. Maganderearen madarikazio hitzak esaterakoan dragoia bihurtzen eta oihuak botatzen hasten da. Izugarrizko mina duela aprobetxatuz TXOMIN eta ABELARDO ezpataz hiltzen dute).\nABELARDO: (Magandereari zuzenduz) Zergatik ez gaituzu bentura bukaera arte laguntzen?\nTXOMIN: Ez, hemendik aurrera bakarrik konpondu beharko zarete. Zuen trebetasuna, zuen indarra eta zuen inteligentziaz bakarrik baliatuz lortuko duzue kutxa majikoa berreskuratzea. Eta kutxarekin batera gure herriarentzako bakea eta poztasuna.\nTXOMIN: Zutik gauden tartean geure helburua lortzeko borroka jarraituko dugu. Agur!\nABELARDO: Gero arte!\n(Maganderea desagertu egiten da)\nHi, zutik egoteaz hitzegiten ari haizenez, ez al duk pentsatzen Akaronen erresuman sartu aurretik indarrak hartzeko zerbait jateko garaia dela?\nTXOMIN: Arrazoia duk, baina egia esan ahora sartzeko ezertxo ere ez diat ikusten.\n(Ikusleei gose aurpegiz begiratzen die)\nABELARDO: Behar bada...\nTXOMIN: (Beldurtuta) Zer pentsatzen ari haiz, Abelardo?\nABELARDO: Jira eta bira, Tartalo horrek behar bada zerbait...\nTXOMIN: Bai, behar bada bai.\nABELARDO: Haitzulo barruan begiratuko diat.\n(Sartu eta oihu alaiak).\nABELARDO: Zer duk hau! Demasa, hi!\n(Janariarekin ateratzen da)\nOraintxe bertan jango diagu.\nABELARDO: Zer duk orain?\nTXOMIN: Akanpatzeko toki ederra duk hau. Lasai jar gaitezen, jan dezagun eta gaua igarotzeko presta gaitezen.\n(Horrela egin eta ondoren)\nABELARDO: Txorizo hau ederra zeok.\nTXOMIN: Haurra nintzenean horrelako gauza bat jan nian. Gudari ospetsua izan zen osaba batek ekarri zian urrutiko lurralde batetik. Galizia deritzon lurraldetik.\nABELARDO: Gazta Urbiako mendietakoa duk, bada. Garbi zeok Tartalok errege batek bezala jaten zuela.\nTXOMIN: Ondo zaintzen huan bai... gurekin topo egin arte, je, je, je.\nABELARDO: (Ahoa zabalduz) Zaldi zuria bidean datorkidala uste diat. Zer iruditzen zaik lo apur bat egitea?\nTXOMIN: Oso ondo, baina hemen kanpoan hotz izango diagu. Sar gaitezen haitzulora lo egitera.\n(Barrura sartzen dira)\n(Barrutik) Bihar arte, Abelardo.\nABELARDO: (Barrutik) Gabon, Txomintxu.\n(Dekoratua berriro aldatzen da, Akaronen gaztelua azalduz. Almenan Akaron farrez dago eta 2 zakur zerbitzarik ikurrin beltzak jartzen dituzte. Akaronek kutxa bere inguruan du). (Hirurak desagertu egiten dira).\n(ABELARDO eta TXOMIN agertzen dira)\nTXOMIN: Hemen bukatzen da gure bidaia.\nABELARDO: Bai, eta hemen hasten da onena.\n(Gaztelu aurrera iritsi eta TXOMINek desafioa egiten du)\nTXOMIN: Akaron, itsuen erahile, geurea dena eramatera etorri gara: kutxa majikoa bere tokira itzultzera.\nABELARDO: Zaldun Beltza, iluntasun osoa laister ezagutu behar duzu eta eguzkiaren argia azken aldiz ikustera atera zaitez. Ez duzu gehiago farrerik egingo eta zure heriotzagatik ez du inor negarrik egingo.\n(Akaron farrezka azaltzen da)\nAKARON: Ni hiltzea lortuko duzue, bai, baina farrez eta ez ezpataz, ja, ja, ja. Oso trebeak izan zarete honaino iritsiz, baina gaztelu hau izango da zuen hilobia. Hemendik jasoko duzuen bakarra ezpata zulo bat gorputzean izango da, ja, ja, ja. Beraiengana nire zerbitzariak, ja, ja, ja.\n(Atean bi zerbitzariak azaltzen dira. Bakoitzak ezpata bat duelarik, ABELARDO eta TXOMINTXUri frente egiten diete. TXOMINek zerbitzari bat hiltzen du eta gaztelura sartzen da. Akaron almenan dago. ABELAROk beste zerbitzaria hiltzen du. TXOMIN almenan azaltzen da eta Akaron desafiatzen du. Borroka hasi eta ABELARDO azaltzen da kutxa hartuz. Akaron, azpijokoak erabiliz, TXOMIN baztertzera doa).\nABELARDO: Magandere, Magandere!\nMAGANDEREA: Akaron, Zaldun Beltza, zure azken ordua heldu da!\n(MAGANDEREAk madarikazioa botatzen dio\neta Akaron hil egiten da)\n(TXOMIN eta ABELARDO elkartu egiten dira.\nMAGANDEREA beraiei zuzentzen da)\nMAGANDEREA: Begira! Hemen Zaldun Beltza. Kapa hau izango da bere gaiztakerien oroitgarri bakarra. Akaron hil da, kutxa geurea da berriz. Poztasuna eta zoriona gure artean izango ditugu berriz ere. Lehen bezalako egun baketsuak datozkigu.\nZuek, zuek lortu duzue, zuen trebetasunaz oztopo guztiak gainditu dituzue eta Zaldun Beltzari irabazi. Zuen izenek hitzetik-hortzera ibiliko dira eta kondairan sartuak izango zarete. Heroeak bezala tratatuak izango zarete eta mendez mende horrela gogoratuko zaituzte zuen herriak. Belaunika zaitezte. Mendigorriko Txomintxu, Abelardo Ramirez esan ezazue nirekin batera: «Nire herriaren bakea defendatzea zin egiten dut»\nABELARDO/TXOMIN: «Nire herriaren bakea defendatzea zin egiten dut».\nMAGANDEREA: Neure biziaz beharrezkoa izango balitz.\nABELARDO/TXOMIN: Neure biziaz beharrezkoa izango balitz.\nMAGANDEREA: Heriotza eta desegintzaren kontra borrokatzea zin egiten dut.\nABELARDO/TXOMIN: Heriotza eta desegintzaren kontra borrokatzea zin egiten dut.\nMAGANDEREA: Neure bizitza osoan.\nABELARDO/TXOMIN: Neure bizitza osoan.\nMAGANDEREA: Txomin Mendigorria eta Abelardo Ramirez: Nik, Magandere Nagusiak, Fantasiaren Andereak, Kutxa majikoaren zaindari, Zaldun eta Heroe izendatzen zaituztet. Zaldun eta Heroe!


Garraioak eta Mugikortasun Jasangarria Sustapena - Bizkaia.eus\nGarraioak eta Mugikortasun Jasangarria Sustatzeko Sailak Bizkaibus, Bizkaian hirien arteko bidaiarien garraio zerbitzua, kudeatzen du. Lurraldeko herri garraioaren sisteman zerbitzu estrategikoa da, baita Bizkaia hobe lotzeko Foru Aldundiaren zereginean ardatzetako bat ere.\nModu berean, Sailak salgaien garraioa kudeatzen du, mugikortasun jasangarriaren kultura sustatzeaz eta bultzatzeaz arduratzen da eta bizikleten mugikortasuna bultzatzen du.\n1,461,778,872 euroko guztizko aurrekontuaren %12.82*\nMUGIKORTASUNA JASANGARRIA SUSTATZEKO ZUZENDARITZA\nGarraioen Zuzendaritzak bi zerbitzu ditu, bidaiarien garraio zerbitzua eta garraioaren antolamenduari buruzko zerbitzua. Horiek honako zereginak dituzte:\nMugikortasun Jasangarria Sustatzeko Zuzendaritzaren funtsezko zereginak dira mugikortasun jasangarriaren kultura sustatzea eta bultzatzea, Euskadiko Mugikortasun Elektrikoaren Planaren jarraibideen arabera, eta Euskal Autonomia Erkidegoko Jasangarritasun Energetikoari buruzko otsailaren 21eko 4/2019 Legean ezarritako neurrien ezarpena bultzatzea eta sustatzea.\nEra berean, bizikleten mugikortasuna bultzatzen du, eta, horretarako, hobekuntzak ezartzen ditu bizikleta-bideen garraio osagarriaren azpiegituretan, aparkalekuetan eta bizikleten edo motorrik gabeko beste desplazamendu-bide batzuen alokairuan.\nBeste erakunde publiko edo pribatu batzuekin lankidetza-hitzarmenak bultzatzeaz ere arduratzen da, bizikleten mugikortasuna sustatzeko, tarifa-sistema bakar eta integratu bat sustatze aldera.\nGarraioak eta Mugikortasun Jasangarria Sustatzeko Foru Diputatua\nGarraioen zuzendari nagusia\nMugikortasun Jasangarria Sustatzeko zuzendari nagusia\nZuzeneko laguntzak garraio-sektoreko enpresentzat eta profesionalentzat, Ukraniako gerraren ondorioz\nBizkaibus zirkulazio- eta erregai-probak egiten ari da hidrogenoz propultsatutako autobus batekin\nGarraioak eta Mugikortasun Jasangarria Sustatzeko Saila - Trapagaran eta Gurutzeta lotzen dituen bidea egingo du. - Zerbitzuak bere historiako flota berritzerik handienari ekingo dio 2022an. Irakurri gehiago →\nAldundiak eta Ermuko Udalak martxan jarri dute Bizkaiko aparkaleku seguruen sarea izango denaren lehenengo BiziPark-a\nGarraioak eta Mugikortasun Jasangarria Sustatzeko Saila 26 plaza ditu eta Ermuko EuskoTren Geltokiaren eta Bizkaibuseko zenbait geralekuren ondoan dago. Bihartik, ekainak 9, zabalik dago plaza horietako bat erabiltzeko eskaera egiteko epea. Asmoa... Irakurri gehiago →\nBizkaiko garraiolariek 7,5 milioi euro jasoko dituzte zuzeneko laguntzetan, erregaien igoeraren ondorioak arintzeko\nGarraioak eta Mugikortasun Jasangarria Sustatzeko Saila - Garraioak eta Mugikortasun Jasangarria Sustatzeko Sailak gaur bertan ordaintzen hasiko diren laguntza horiek izapidetzeko kudeaketak hasi ditu. Orain arteko onuradunen kopurua: 3.680 garraiolari. Irakurri gehiago →\nURIBE-KOSTA ETA EZKERRALDEA-EHU AURREPROIEKTUA


Euskadi eta Nafarroa, 2015 - General en distintos idiomas\nEuskadi eta Nafarroa, 2015\nOjala sea muy nivoso y frio este invierno!!\nNevada Semana Santa 2007\nRe:Euskadi eta Nafarroa, 2015\n« Respuesta #36 en: Martes 03 Febrero 2015 08:25:29 am »\nEgunon!!lainotua ta elur maluta txikia iruñan.Elurteren bat espero dzue hemen aste hontan??\n« Respuesta #37 en: Martes 03 Febrero 2015 09:10:09 am »\nEgun on! Eibar Elgoibar inguru hontan elurra behe xamar ikusten da 300mt tan edo... tenperatura 3ºren bueltan ibiliko da..\n« Respuesta #38 en: Martes 03 Febrero 2015 09:19:45 am »\nGipuzku aldean elurra ia danen. Goizeko zazpi terditan elurra ari zuen itziarren ta kotxe ganak txuritzen hasita.\nIgeldo paren ere elurra gozo gozo.\nOantxe Goierri aldean dena txuri eta tarteka mara mara elurra.\nG 24, modeloak ikusi...\nElurra modeloetan baino gehio eginen duela pentxatzen det nik. Goietan haize hotza dago eta ipar- ipar ekialdeko haizekin mendebaldean geiho einen du. Bizkaia- gipuzkoa mendebaldean eta araban geienbat. Nafarroan sakana eta leitzaldea izanen dira geien eginen duen lekuak. Eta adi olazti eta Ziordia herriekin, egoera honekin ikeragarri loditzen du. Ipartzen badu gurean geixo egin arren.\nAsteburu dotere baten atarin gea eta.\n« Respuesta #39 en: Martes 03 Febrero 2015 09:28:36 am »\nEz nun espero hain goiz elur kota hain baju egotea....Gozatu!!Iruñan haize horrekin ezer gutxi botako dula uste dt...\n« Respuesta #40 en: Martes 03 Febrero 2015 09:31:39 am »\nHara, ustekabea elurra hain behean egotea ekialdean... eguraldiak holako gauzak ditu\nGasteizen polito bota du lehen. Orain ziri-ziri ari du eta dena zuri dago erdigunean bertan.\n« Respuesta #41 en: Martes 03 Febrero 2015 09:35:54 am »\n« Respuesta #42 en: Martes 03 Febrero 2015 10:19:17 am »\nEuskalmetek mapetan Iruñan elurran simboloa jartzen du bihar eta etzirako.... :-\_Nola ikusten dzue??\n« Respuesta #43 en: Martes 03 Febrero 2015 10:21:15 am »\nBAztanen goizeko 5taik goizeko 8ek arte elurre in du mara-mara, Elizondo xuritue dago. orai ateri baño frexko, 0 grado\n« Respuesta #44 en: Martes 03 Febrero 2015 11:54:02 am »\nIruñean gauean euri pila bota du ta elur aunitz kendu, jakina. Hala ere, nik uste baietz Iruñean ere zerbait botako dula baina ez joan den egunean bezain beste, baina, "min" handiago einen dula uste dut, bota ta izoztuko duelako...\nOraintxe bertan ostarte zabalak ditugu hemen Iruñean.\n« Respuesta #45 en: Martes 03 Febrero 2015 17:43:39 pm »\nBeasain aldean euritan hasi du dagoeneko eta nahasi xamarra dago girua.\nGoizean bota duen elurra urtu du Goierriko alde hontan eta inguruak txuri daude 300 metrotik gora.\nAltxasu eta Dorrao aldean elurretan ari omen du ontxe.\nMendietan aurreko egunetakoaren gainean elur dexente pilatuko da. Gainera aurreko geruza ez da bate zapaldu ezta urtu ere eta 1000 tik gora elur jauzi arriskua dexenteko izango da aldapa nahikua dagoen lekutan.\nNik ustet gaur gauean Iruñan ere elurra izanen dala, gainetik pasako zaigun sakongunea ez da bat batean pasako eta bitartean kantauri itxasoan dagoen hodei multzoa gainean gerauko zaigu.\nBestetik Donostin ere elurra izanen dutela uste det, 2010 oso egoera berdina izan zan eta Astigarraga-Donostin ia 15 zm izan ziren, baita kaosa ere elurretan oituta ez zegoen zonalderako.(farregura ematen didate elurraz kexatzen diren pertxonak, gehienbat hiritan espaloia garbi mantentzeko eskatzen dutenak, gustura jarriko nittuzke Auritzen edo Goñin urte betez..... auzolan batzuk eitteko elurra etxeko atetik kentzen )\nItziar aldean oraingoan espero det elurte eder bat ikusiko degula, oraindik hiru urtetan behin bakarrik ikusi dut herria txuri eta hura txingorrakin.\n« Respuesta #46 en: Miércoles 04 Febrero 2015 06:31:45 am »\nEgun on! Elurra Elgoibarren!! ordua zan.... teilatuak etb zuritzen, maluta txiki txikiekin 2º nere termometroan, 0º euskalmenten estazioan.\n« Última modificación: Miércoles 04 Febrero 2015 07:07:58 am por elur »\n« Respuesta #47 en: Miércoles 04 Febrero 2015 09:37:17 am »\nItziarren Elur pixkat bota du, kotxe eta autoetan juxtu.\nEkialdean aldiz zerua urdin eta izotz galanta danean. Zenbait lekutan izotz beltza de egin du.\nAtxaldean animatuko da gauza.


Bilboko jaialdiaren 2021eko edizioa hasi behar zen egunean, antolatzaileek adierazi dute uda igarotakoan iragarriko dutela 2022ko edizioaren kartel osoa, ahal dela "testuinguru itxaropentsuagoan".\nThe Killers taldea, 2017ko Bilbao BBK Liven\nGaur hasi behar zen Bilbao BBK Liveren 15. edizioa, baina bertan behera gelditu da, denok dakizkigun arrazoiak tarteko, eta 2022ko uztailaren 7, 8 eta 9an entzungo dira musika doinuak berriro Kobetamendin.\nGaur, musika jaialdiaren antolatzaileek dagoeneko 2021eko ediziorako iragarrita zeuden artista eta talde batzuk 2022ko kartelean izango direla iragarri dute: The Killers, Pet Shop Boys, Placebo, Bomba Estéreo, Caribou, BICEP live, Supergrass eta slowthai.\n2021eko kartelean ziren gainerako artista guztiekin negoziatzen jarraitzen dutela ere adierazi du Last Tour enpresak, jaialdiaren antolatzaileak, eta "artista berri eta garrantzitsu gehiago" iragarriko dituztela ere aurreratu dute.\nUda igarotakoan izango da hori, nolanahi den. "Urtebete baino gehiago daramagu kontzertuak eta jaialdiak atzeratzen eta bertan behera uzten. Horregatik, gauzak apur bat lasaiago hartzea eta zuhurrago jokatzea erabaki dugu, eta uda igaro arte itxarongo dugu kartel osoa iragartzeko; testuinguru positiboago eta itxaropentsuago batean izatea espero dugu", argitu dute.


Helduentzat udako ikastaroak eskainiko ditu Karela kiroldegiak - Orio - Karkara.eus\nHelduentzat udako ikastaroak eskainiko ditu Karela kiroldegiak\nKarkara 2020-06-30 09:19\nAurten ez du itxialdi teknikorik egingo Karela kiroldegiak, eta ikastaroak hamabostaldiko lau txandetan banatu dituzte.\nKarela kiroldegia martxan dago, eta helduentzat udako ikastaroak antolatu ditu datozen bi hilabeteetarako. Arduradunek zehaztu dute Total Training, Ciclo Indoor, Pilates eta Stretching ikastaroak eskainiko dituztela.\nKonfinamenduan zehar kiroldegia itxita egon zenez, egun horiek aprobetxatu zituzten legeak agintzen duen itxialdi teknikoa egin eta azpiegituran garbiketa eta konponketa lanak egiteko. Hala, udan ez dute itxiko kiroldegian eta ikastaroak lau hamabostaldiko txandetan banatu dituzte


«Gerrak beharrezkoak dira kapitalismoak funtziona dezan»\nIzen luzea bezain zehatza ezarri zion abenduan Ermuan (Bizkaia) emandako hitzaldiari Cesar Manzanosek, (1961, Bilbo) EHUko irakasle eta Salhaketako kideak: Kapitalismoaren neurrigabekeria eta beldurraren gizartea: gerra iraunkorraren merkantilismoa eta haren eragin sozialak. Hogei urtetik gora daramatza soziologian eta zuzenbidean oinarritutako ikerketak egiten. Sistemaren munstroari heldu dio oraingoan.\nKapitalismotik at bizi daiteke?\nEz da herrialde baten autarkia erabatekorik existitzen. Kapitalismoaren mundua nonahi dago eta ahalguztiduna da. Baina horrek ez du esan nahi ez daudenik moduak sistema horretatik kanpo antolatzeko ekonomikoki eta sozialki. Kapitalismoaren parametroetatik at bizitzeko gaitasuna duten mugimendu oso garrantzitsuak daude. Brasilgo Lurrik Gabeko Langileen Mugimendua, adibidez. Kapitalismoak okaztatutako jendea da. Ia milioi erdi lagun ari dira erresistitzen antolatu egin direlako.\nEta sistemak ukatzen ez dituen horiek nola ohartarazi?\nPentsatzen dugun baino askoz ere gehiago dira sistema kapitalistak okaztatzen dituen pertsonak. Pertsona asko existitu ere ez dira egiten gizartean. Hortik sortzen da sistema kuestionatzeko aukera; izan ere, bertan murgilduta gaudenok ez dugu gaitasun hori edukiko ez badugu kapitalismoaren parametroetatik irteteko jarrerarik. Gakoa da aipatutako pertsona anonimo horien mobilizazioa lortzea, galtzekorik ez dutelako. Gero eta jende gehiago dago sistemari uko eginez gero galtzekorik ez duena.\nKapitalismoan oinarritutako gizarte eredu hori nola elikatzen dugu egunerokoan?\nHamaika adibide daude. Desobedientzia zibilari dagokionez, esaterako, mundu guztia zain dago desobedientziara jotzeko asko garenean. Antolatzen hasi beharko dugu, ordea, asko izateko. Adibidez, iruditzen baldin bazait ordaintzen dudan zerga bat bidegabea dela, ni bakarrik kexatzea ez da nahikoa, baina, era berean, norbait hasi beharko da ingurukoekin batzen. Gauza asko daude gaizki, eta gatazkagai bilakatu behar ditugu. Ezin dugu itxaron besteak mobiliza daitezen. Indarrak batu behar ditugu, ekintza kolektibo baten bueltan.\nGizarte konplexu batean bizi garela diozu, baina horrek ez duela esan nahi nahastuta bizi behar dugunik.\nNahasmena ereiteko egina dago eraikuntza mediatiko guztia. Hedabide enpresa guztiek nahi izaten dute jendeak tutik ere ez ulertzea gertatzen ari denari buruz. Gogoan dut frankismo garaiko errepresioan, nola mundu guztia telebistaren aurrean jartzen zen gertatu ez zen hori ikusteko, bertsio ofiziala zelako telebistak eskaintzen zuena. Orain alderantzizkoa gertatzen da; mundu guztiak kontatzen du zer ikusi duen telebistan; tresna mediatikoek existitzen ez den errealitate bat fabrikatzen dute. Gertatzen denaren bertsio bat eraikitzen dute, eta hori da errealitatea eurek inposatzen dutelako. Funtsean, ideia da errealitate hori auzitan jartzea, baliagarriak izango diren elementuak bilatzea, ohartzeko hedabide horien helburua nahasmena sortzea dela, jendeak ez jakitea zer gertatzen den. Ezkutatzea. Pantailak ez baitizkigu gauzak erakusten, ezkutatu egiten dizkigu bertsio bakar baten bidez estaliz. Azken 40 urteetan albisteei zein trataera eman dieten azter dezagun: pandemiaren alarma, dorre bikien atentatua —badakite dinamitatuta zegoela behetik—... Nahasmenak oso funtzio garrantzitsua betetzen du: gauzen konplexutasuna ulertzeko gakorik ez edukitzea jendeak.\nHorren adibide al dira gerrak?\nGerrak fabrikatu eta asmatu egiten dira. Aberatsek antolatzen dituzte eta pobreek galdu. Historikoki gerrak arrazoi ideologikoek, politikoek, erlijiosoek nahiz lurraldetasunarekin lotutakoek piztu dituzte. Aldiz, kudeaketa beti egon da negozioan oinarrituta. Eta, hain justu, kapitalismoa etengabeko gerran oinarritzen da. Gerrak ezinbestekoak dira ekoizpenaren makineria guztiak funtziona dezan.\nSistema kapitalistaren garapenaren fase bat da etengabeko gerra. Segurtasunik gabeko egoerak sortzeko beharra dago, eta, horregatik, aurrena etsaiak asmatu behar dira; lehenik, Sadam Husein izan zen; gero, Gadaffi; gaur, Estatu Islamikoa da; bihar, Afganistango talibanak izango dira... Kontua da etsaiak bilatzea, segurtasuna zorroztu dezaten inbertsioak areagotzea justifikatzeko —estatuek jendearen zergekin egindakoak—.\nParisen hori egin al du Hollandek?\nHipotesietako batek dio elektroshock kolektibo baten adibide argia dela Parisen egiten ari direna, Frantziak hartu dituen hainbat neurri justifikatzeko: salbuespen egoera, erreformak, segurtasun inbertsioak armamentuari dagokionez... Bestalde, ez da kasualitatea metal musika kontzertu batean egitea sarraskia, Charlie Hebdo aldizkari ezkertiarrari erasotzea... Horrek eragin oso garrantzitsua du ezkertiar jendea eskuineko diskurtsora bideratzeko: esku hartzeak, segurtasuna, salbuespen neurriak, errepresioa, emigrazioaren kontrola, eta abar.\nBeldurraren eta, batez ere, kontrolaren gizartean bizi gara Euskal Herrian ere. Zein ondorio ditu gure bizitzetan?\nBeldurrak zerikusi handia dauka prekaritatearekin. Bizitzaren prekarizazioa ez da soilik lan arlokoa, zer pasatuko zaizun ez dakizun egoera batean bizitzea ere prekaritatea da. Egoera horretatik abiatuta, segurtasun faltak beti ekartzen du kolokan egotearen sentsazioa. Ezinegon hori zabaltzen ari da azkenaldian; ez soilik suizidio edo neurosi kasuen igoera, baita depresio eta antsietateena ere. Bada esaera bat dioena: «Esadazu nola kudeatzen duzun zure antsietatea, eta jakingo dut nor zaren». Janez ez bada, edanez, eta lanean murgilduta ez bada, tabakoa erretzen. Egonezin hori guztia funtzionalizatuta dago. Patologia motak dira, sortu egiten dira eta bultzatzen dute industria jakin batzuek esku hartzea —medikuntzaren industria, tratamendu psikologikoena...—, gizarteko egonezina edo gaizki egona merkantilizatzeko, eta irtenbide indibidualak eskaintzeko arazo kolektibo horiei. Ez dira behin ere konpontzen, funtsean, negozio hutsa dagoelako atzean.\nZein eboluzio ikusten diozu horri guztiari?\nBizitza ulertzeko moduaren araberakoa izango da etorkizuna. Gero eta pertsona gehiago ikusten ditut egiaz hilik daudenak, ez dutenak bizitza propiorik. Esan liteke subjektu kolektiboak garela, guztiok parametro berberekin funtzionatzen dugulako. Elkarrengandik bakartuta gaude, ordea. Gizartea, gainera, bereziki errepresiboa da. Ez dugu nahi duguna egiten, egin dezakeguna eta egin behar duguna, baizik. Guztion bizimoduak gero eta homogeneoagoak dira.


Bidaiatzea | Iritzia | Berria\nIzurri garaian sartu arte, jaiegunak jai egiteko konpromisoa geneukan egutegiarekin. Orain, ordea, ez dago hain erraz hegazkina hartu eta ospa egitea, edo alboko herrira joan eta itsasoari begira bazkaltzea, edo guztionak diren lekuetan gureetan egingo ez genituzkeenak egitea. Mugitzeko aukerak gutxitu egin dizkigute eta hementxe gaude, santua omen den aste honi begira, ostean datorrena ikusteko ahalmenik gabe. Askori entzun diet bidaiatzea dela faltan sumatzen dutena; zail egiten zaiela bidaiatu gabe bizitzea. Gehienok ez gara sekula gure bidaiek dakartenaz pentsatzen jarri: ze prekaritate sortzen dugun, zenbat zikindu dugun airea nahi dugun tokira iristearren, zenbat bake apurtu dugun gure aisialdi eredua edonon inposatuz... Ez omen da garrantzitsua, ordea. Hor ez dago komunitatearen kontrako ekintzarik, naturaren kontrakorik, beste eremu batzuetan bizi direnekiko errespetu faltarik. Halakoak bakarrik daude musukorik ez eramatean edo terraza batean lau baino gehiago esertzean.\nPentsatu nahi dut zaintza eta komunitatea ahorik aho dabiltzan garaiotan, berreskuratu nahi ditugun gauzen gainean hausnarketaren bat egingo dugula. Izurritearen aurretik izan ditugun jarrera antikomunitarioak eta zaintzaren kontrakoak ez ditzagun errepikatu izurritearen ondoren.


ETAren armagabetzea: Trabarik jar ez dezan eskatu diote Frantziari | Berriak Politika | EiTB\nETAren armagabetzea: Trabarik jar ez dezan eskatu diote Frantziari\nFrantziako agintariei ETAren armagabetze prozesuan parte hartzeko dei egin dieten arren, ez dutela erantzunik jaso esan dute.\n'Bakearen artisauak'. Artxiboko argazkia: EFE\nFernandez:'ETA armagabetzeko prozesua ez da larunbatean amaituko'\nETAren “armagabetze teknikoaren egunean” trabarik jar ez dezan eskatu diote Frantziari “bakearen artisauek”. Hala, trukean ezer eskatu gabe Frantziako agintariei prozesu horretan parte hartzeko deia behin baino gehiagotan egin dieten arren, ez dutela erantzunik jaso esan dute.\nOhar baten bidez, “bakearen artisauek” argi utzi dute “Euskal Herriaren, Espainiaren eta Frantziaren etorkizunari begira ETAren armagabetze prozesua funtsezko urratsa” dela.\nIldo horretatik, Frantziako agintariei prozesuan parte har dezaten “behin baino gehiagotan” egin dizkieten eskaerek ez dutela baiezko erantzunik izan deitoratu dute. Hori dela eta, apirilaren 8an Baionan egingo den armagabetze egunean trabarik ez jartzeko eskatu diote Frantziari.\nHalaber, egungo blokeo egoerak bost urte (ETAk indarkeriari uko egingo ziola iragarri zuenetik) iraun duela azpimarratu dute “bakearen artisauek”. Horregatik, bake prozesuak “bere orokortasunean” aurrera egin ahal izateko “armagabetze teknikoaren eguna” egitea erabaki zuten.\nEra berean, apirilaren 8an Baionan izango diren milaka herritarrek, ordezkari sindikalek, politikariek edota gizarte zibilaren ordezkariek ETAren armagabetzea gauzatzen lagunduko dutela ziurtatu dute.


Musikazuzenean blog: Berri Txarrak emaitzak\nBerri Txarrak emaitzak\nZozketa Gunea 02 Ots '12 0\nDagoeneko egin dugu zozketa eta emaitzak argitatzeko unea da.\nBerri Txarrak taldearen "Haria" bira abiatzear da, ofizialki berederen, eta asteburu honetan jarriko dute motorra martxan Bilboko Santana 27 aretoan joko dituzten bi emenaldiekin.\nOTSAILAREN 4ean, ANAI-ARREBAK taldearekin batera eskainiko duten emanaldirako 10 SARRERAK banatu ditugu: Hauek sarituak:\n· Ainhoa Eguren Bengoa\n· Txus Martin Fanega\n· Eneko Maioz Ganboa\n· Beñat Mujika Perez\n· Itxaso Urtiaga\n· Amagoia Urigain\n· Laida Jauregi\n· Eneko Sierra Lataillade\n· Urtzi Iza\nBenetan arrakastatsua izan da zozketa. 120 lagunetik gora eman duzue izena bertan, eta horietako 10 gozatuko dute zuzeneko kontzertuaz. Mila esker parte hartzaile guztiei, eta zorionak sarituei!\nOHARRA: Sarituekin mail bidez jarriko gara harremanetan.\n← EHrZ musika txapelketa bertan behera →


Irekia Eusko Jaurlaritza - Gobierno Vasco :: Eusko Jaurlaritzak, Sevillan, 2015-2020rako Zahartze Aktiboaren Estrategia aurkeztu du, beste administrazio batzuentzako erreferentziala dena\nEusko Jaurlaritzak, Sevillan, 2015-2020rako…\n01_10_19_Sevilla__2_.jpg Iturria: Irekia\n01_10_19_Sevilla__5_.jpg Iturria: Irekia\n01_10_19_Sevilla__3_.JPG Iturria: Irekia\n01_10_19_Sevilla__1_.JPG Iturria: Irekia\n01_10_19_Sevilla__4_.jpg Iturria: Irekia\nLide Amilibia sailburuordeak “hobeto zahartzeko aurrea hartu eta prebenitzeko” ekintzak nabarmendu ditu\nAdventage Joint Action-en III. Topaketa, Sevillan: “Independentzia eta autonomia sustatzeko egungo neurriak” mahai-ingurua\nBihar, asteazkenean, Euskadi bisitatuko du AAIDD Adimenaren eta garapenaren desgaitasunari buruzko Ameriketako Elkarteko ordezkaritza batek\nSevilla, 2019 10 01\nLide Amilibia Eusko Jaurlaritzako Gizarte Politiketako sailburuordeak, gaur goizean, Sevillan, 2015-2020rako Zahartze Aktiboaren Estrategia aurkeztu du, eta honako hau nabarmendu du: “hobeto zahartzeko aurrea hartu eta prebenitzeko ekintzak; horrela, zahartzen diren pertsonen autonomia eta independentzia sustatzen da, zeharkako prebentzio-politiken ezarpenaren eta beren bizi-proiektuari buruzko erabakiak hartzearen bidez”.\nAmilibiak Cajasol fundazioan parte hartu du, Sevillan, Adventage Joint Action-en III. Topaketan, “Independentzia eta autonomia sustatzeko egungo neurriak” mahai-inguruan.\nSailburuordeak Eusko Jaurlaritzaren Enpleguko eta Gizarte Politiketako Sailak eremu horretan garatzen dituen ekintzak nabarmendu ditu, besteak beste: zahartze aktiborako eta osasungarrirako gida, Osasun Sailarekin batera egin dena; etxebizitza lagunkoierako eta dementziekin lagunkoia den etxebizitzarako gidak, edo saltokietarako eta, besteak beste, jatetxe-establezimenduetarako lagunkoitasun-gida.\nJardunaldiaren helburuak dira zahartze osasungarria sustatzea, hauskortasuna sasoiz detektatzea, zahartzeari eta adinagatiko bazterketari buruzko aurreiritziak eta adinekoen eginkizuna zahartzeari buruzko politika publikoaren garapenean.\nLide Amilibiak azaldutako gaien artean, Eusko Jaurlaritzak Betion Telelaguntzako Zerbitzuaren bidez eskaintzen duen zahartze aktiboari eta osasungarriari buruzko euskal programa beste administrazio batzuk eta topaketan parte hartzen duten beste profesional batzuek gehien erakarri dituena izan da; programak zerbitzuko erabiltzaileen autonomia sustatzen du eta, horretarako, arreta pertsonalizatua eskaintzen die.\n“Betionen bidez –esan du Amilibiak–, osasuna, segurtasuna, gizarteko parte-hartzea edo bizitzan zeharreko ikaskuntza sustatzeko kanpaina bereziak eskaintzen dira. Kanpaina horiek telefono bidezkoak, tailerretan edo hitzaldietan izan daitezke, edo diptiko eta giden bidezkoak”.\nBihar, asteazkenean, AAIDD Adimenaren eta garapenaren desgaitasunari buruzko Ameriketako Elkarteko ordezkaritza batek Euskadi bisitatuko du; elkartea mundu-mailan prestigio gehien duen elkarteetako bat da adimen-desgaitasunaren arloan, eta aitzindaria da pertsonak oinarri dituen arreta-ereduaren ezarpenean. Amilibiarekin batera, topaketan, Gorabideko presidenteak eta gerenteak eta Bizkaiko Gizarte Ekintzako foru-diputatuak parte hartuko dute. Eusko Jaurlaritzak Hirugarren Sektore Sozialaren Legearen edukia eta irismena zehaztuko dizkie.\n2019.eko irailak 29\nLide Amilibiak Euskadiko zahartze aktiboaren eredua azalduko du, astelehenean, Kanarietan hasiko den Kongresuan


Gipuzkoako museoak - Museos de Gipuzkoa: Arrikrutz - Oñatiko kobak: DÍA DE LAS CUEVAS 2018\n2018-03-14 / 2018-03-18\nArrikrutz-Oñatiko kobek, Ekainberrik, Isturitz-Oxozelhaya kobak, Mendukiloko kobak, Pozalaguako kobak, Sarako Leizeak, Sorginen Kobak (Zugarramurdi) eta Urdazubi leizeak "mugarik gabeko lurpea"Â� osatzen dute. Lurpeko bisitariari "seigarren kontinentea"Â� gerturatzen dihardute 2008. urtetik. Kobazuloen mundua deskubritzeko aukera emanez eta, hurbil izan arren, hain ezezagun zaizkigun baliabide hauek ezagutzeko aukera eskeiniz.\nKOBAZULOEN EGUNAREN harira, ekintza ugari eta bisita bereziak antolatu dira asteburu osoan zehar Arrikrutz-OÃ±atiko kobetan.\nMartxoak 18, igandea, Arrikrutzeko 53 galeriako ohiko bisita turistikorako deskontu bereziak izango dira, sarrera guztiak 4,5€ tan izango direlarik.\nBi egunetako bisitaldiak egiteko aurrez erreserba egitea eskatzen da. 943 082000 telefonoan edo arrikrutz@onati.eus helbidean.


Bidaia - Sareak Ehunduz\n2013ko ekainean, UNRWA Euskadik bidaia bat antolatu zuen Palestinako lurralde okupatura, eta 10 emakumek osatutako ordezkaritza batek hartu zuen parte bidaia horretan; Euskal Autonomia Erkidegoko hainbat udalerritako elkarte feministetakoak eta emakumeen etxeetakoak ziren emakume horiek. Halaber, argazkilari feminista profesional batek ere lagundu zien, bisita grafikoki dokumentatzeko.\nBidaiaren helburua, alde batetik, okupazio israeldarrak emakume palestinarren bizimoduan duen eragina zuzen-zuzenean ezagutzea, eta bestetik, elkarte feminista edota emakumeen elkarte palestinarrek beren eskubideen defentsan erabiltzen dituzten lan-estrategiak ezagutzea zen. Zortzi egunetan zehar ordezkaritzak Gazako zerrendako eta Zisjordaniako hainbat elkarte bisitatu zituen, eta guztiek beren lan-estrategiak azaldu zizkioten elkarri, hainbat arlotan: parte-hartze soziopolitikoan, osasunean, emakumeen kontrako indarkerian, ahalduntze ekonomikoaren inguruan, eta abar. Bidaian zehar 14 emakumeen elkarte eta tokian bertan UNRWAren emakumeen babeserako programak bisitatu zituzten.\nBidaiatik itzuli ostean, ordezkaritzako euskal kideek hainbat ekimen garatu zituzten han bizitakoa partekatzeko. Sentsibilizazio-jarduera horien artean, “Sareak ehunduz” izeneko argazki-erakusketaren prestaketa egon zen. Erakusketarekin batera, emakumeen mugimenduaren barneko beste erakunde batzuekin batera hainbat gunetan bideratu diren hitzaldiak eta bisita gidatuak nabarmendu dira, UNRWA Euskadiren Garapenerako Hezkuntzaren taldearen eta bidaiarien eskutik.\nBidaia baino lehenagoko hitzaldi eta bilerak\nBidaia Koadernoa Dokumentua\nClick Dokumentua Deskargatzeko\nMapa - Bidaiaren Ruta\nBidaian parte hartu zuten euskal erakundeak:\nAmaru, Vitoria-Gasteiz, Araba.\nAndragunea, Durangoko Emakumeen Etxea, Bizkaia.\nMarienea, Basauriko Emakumeen Etxea, Bizkaia.\nBisitatutako Erakunde palestinarrak:\nNabi Salehko okupazioaren aurkako indarkeriarik gabeko erresistentzia batzordeetako emakume liderrak.\nUNRWAren Askar Errefuxiatuen Eremuko Emakume Zentroa.\nBeach Errefuxiatuen Eremuko Osasun Zentroa.\nBidaiaren osteko hitzaldi eta bilerak


Esku-hartze sozio-komunitarioa | Emaize\nJarduerak arlo komunitarioan\nSinesten dugu gizarte-aldaketan, emakumeen eta gizonen arteko errespetuzko bizikidetza sinergikoan, sexu-aniztasunaren aberastasunean… Horregatik guztiagatik, ezinbestekoa da sexualitateei arreta ematea baita gure plaza eta kaleetan ere.\nHorregatik, ekintza ugari egiten ditugu esparru komunitarioan. Hona hemen horietako batzuk:\n"Azalez azal" izan zen Emaizek antolatu eta Gasteizko Udalak finantzatutako sexualitateari eta gazteei buruzko hirugarren kanpainaren izena, 2002an. Gazteei zuzenduta zegoen, sexualitatearen ikuspegi positiboa eta globala eskaintzeko asmoz, jarduera kultural, lantegi, antzezlan, erakusketa, dantza- eta zinema-saio eta kale-animazioen bidez.\n"Zure esku ere badago / También está en tu mano" kanpaina\n"Zure esku ere badago / También está en tu mano" kanpaina gazte koadrila batek bizi dituen gorabeherak kontatzen dituzten komikiez osatuta dago. Komikiak Gasteizen girotuta daude, eta bakoitzean sexualitatearekin lotutako gai ezberdin bat jorratzen da. Gainera, unitate didaktiko batek laguntzen dio komiki bakoitzari, ikasgelan edo gazteak biltzen diren beste edonon erabili ahal izateko.\nBerdintasunerako eta Ahalduntzerako Eskolak\nAdin eta izaera guztietako emakumeen ahalduntze feministaren garrantzia kontuan hartuta, inguruko Berdintasunerako eta Ahalduntzerako Eskoletan laguntzen dugu, esaterako Laia Eskolan.\nSorginak, diziplinatu beharreko emakumeak,\natzo eta egun\nOso gustuko dugu jardunaldi, mahai-inguru eta bestelako jardueretan parte hartzea, ezkutuan dauden sexualitateen zenbait alderdi argitzeko, adibidez, "Sorginak, diziplinatu beharreko emakumeak, atzo eta egun” izenekoa, emakumeen historia ezkutuari buruzkoa.


Iragazitako eta iragazi gabeko oliba-olioaren desberdintasunak\nIragazi gabeko oliba olioak olioaren beraren solido esekiak eta ur partikula txikiak gordetzen ditu dekantazio naturalagatik, ez baita iragazte prozesutik pasatu. Horregatik, iragazi gabeko olioek itxura iluna dute eta iragazitako olioek itxura gardenagoa eta distiratsuagoa dute.\nIragazi gabeko olioaren abantailetako bat da kontsumitzaileak ziur dagoela olioa egin berria dela eta oliben azken uztan ekoitzi dela. Iragazi gabeko oliba-olioak modu naturalean dekantatzen dira biltegietan. Prozesu horrek 3-4 hilabete irauten du (ez dago denbora zehatzik, tenperaturaren eta barietatearen araberakoa baita). Iragazi gabeko olioak dekantatu ondoren, iragazitako olioen itxura hartzen dute.\nIragazi gabeko olioak ez daukate iragazitako olioek bezalako itxura erakargarria, eta beste desabantaila bat kontserbazioa da, 2-3 hilabetean kontsumitzea gomendatzen baita. Iragazi gabeko olioak ontzietan dekantatuko direlako gertatzen da hori.\nGure oliba-olio birjina estra OLIFLIX oso leun iragazita dago, eta ontziaren hondoan aztarna ilun txiki bat ager daiteke.


Kontsultoretza eta aholkularitza energetikoa - gemweb\n%3ko aurrezpena bermatzen dugu, gutxienez, faktura energetikoan, edozein kontsumo-gunetara –izan industriala, zerbitzuena, retail edo bestelakoa– zuzendutako konponbide eta zerbitzuekin.\nAholkularitza proiektuak egiten ditugu kudeaketa eta efizientzia energetikoaren alorrean, gure bezeroen onurarako, zeinak informazio energetiko eguneratua baitute kostuak murriztu eta hori emaitzen kontura eraman dezaten.\nGure bezeroek dituzten energiarekin lotutako jarduerak optimizatzen ditugu, dela horien jarraipena eta datuen mantentzea eginez, dela konpainiekin hitz eginez, edota erabiltzaileak eta langileak iraunkortasunaren kontuan kontzientziatuz.\nHorrek guztiorrek arrakasta bermatzen digu aurrezteari begira geure komunitatearekin sortzen ditugun proiektuetan. Izan ere, gutxieneko aurrezpen bat ziurta dezakegu gure jarduera guztietan.\nAurreztea nahi duzu? Galde iezaguzu.


ZEC Montes de Aldaia eu - natura2000 - web.araba.eus\nZEC Montes de Aldaia eu - natura2000\nAldaiako mendiek 790 metroko langa orografiko txiki bat osatzen dute, eta ekialdeko Arabar Lautadako erdigunean Zadorra eta Barrundia ibaien arroak banatzen dituzte. Inguru horretako litologia nahiko sinplea da, margak eta kareharri buztintsuak tartekatzen direlarik. Azken horiek inguruko materialekiko sendoak zirenez, higatzea ez da erraza izan, eta beraz, inguruan atera egiten dira.\nHabitat motei dagokienez, paisaian nagusitzen diren bi baso daude. Lurzoru gutxiko leku eguzkitsuetan artadiak daude, arteak (Quercus ilex) beste espezie batzuk baino hobeto hazten baitira inguru horietan. Erkametzek (Quercus faginea) osatutako hariztiek lurzoru sakonagoko eremuak okupatzen dituzte, nagusiki iparraldeko magalean eta hegoaldeko haran txiki batzuetan. Inguru horretan oso nabaria da gizakien jarduera, jatorrizko basoen ordez laborantzak eta larreak baitaude.\nFauna entomologikoa bereziki garrantzitsua da, erkidegoko interesa duten koleopteroak baitaude eta Osmoderma eremita zetonidoa deskubritu baitzen, eta EAEn intsektu hori bizi den leku bakarra da. Ornodun asko bizi dira basoetan, harrapariak eta ugaztun haragijaleak daudelarik.\nGunearen aitorpena Kudeaketa plana\nAxpuru, Barria, Etura, Gebara, Hermua eta Ozetatik gertuko eremuetan dago kokatuta.\nInguru horretan zenbait hegazti nabarmendu behar dira, esaterako, zingira hontza, sorbeltz arrunta, okil beltza, kuku arrunta, mirotz zuria eta sugezale europarra. Mehatxatutako zenbait ornogabe ere badaude, besteak beste, nabarmendu beharreko Osmoderma eremita.\nFloran hainbat lilipa aipatu behar dira, besteak beste: (Narcissus asturiensis eta varduliensis) eta gorostia (Ilex aquifolium). Nabarmendu behar dira, bidenabar, zuhaixka formako sastraka (ipurudiak) eta larre xerofitikoak, Brachypodium retusum , lastonareak edo Festuca hystrix motakoak.\nHainbat habitat aurki daitezke, esaterako: Txilardi kaltzikolak, larre petrano kaltzikolak, mendi belardiak, erkameztiak, etab.


Euskararen ametsa: zoruak eta sabaiak | Mikel Irizarren bloga\n← Komunikabideak bero\nTertulian gaztelaniaz →\nEuskararen ametsa: zoruak eta sabaiak\nData: 2014(e)ko apirilaren 2a Egilea: piperrautsa\nDatorren larunbatean, apirilak 5, utziko diot Euskaltzaleen Topagunean presidente izateari, agindutako bi urteak bete ondoren. Lau urteko prozesu eredugarria burutu du mugimenduak bere izaera birdefinitzeko eta egitekoa eguneratzeko. Krisiaren gogorrenean, sinetsita biziraupena eta berrikuntza borroka beraren bi alde direla.\nBi urteotan harreman estua izan dut euskararen normalizazioaz asko dakiten lagunekin. Eta aukera baliatu dut, noski, nire ikuspegia lantzeko eta osatzeko.\nOso errotua daukadan ideia bati Jon Sarasuak jarri dio –beste behin ere- deitura egokia: amets doitua. Zinez uste dut euskaltzaleok ametsa behar dugula euskararen alde lanean irauteko, ilusioa piztuko digun ametsa zailtasunak gainditzeko eta aurkako inertziak apurtzeko. Ametsak, ordea, izan behar du doitua, zehatza, baliabidez eta adierazlez ornitua. Egingarria, ez ameskeria.\nDemagun euskaltzaleon ametsa dela ‘euskaraz bizi nahi dugu’. Formulazio horrek berehala eskatzen du zehaztasuna: zer behar da euskaraz bizi gaitezen? Eta segidan doikuntza: zer da egingarri?\nEuskaraz bizitzeko behar genuke:\nhizkuntza gaitasun ona duen komunitate sendoa\nhizkuntzaren transmisioa bermatuko duen erreprodukzio sistema\nhizkuntza baten funtzio guztiak euskaraz egin ahal izatea\neta giro egokia, euskaltzaleengan motibazioa pizteko eta ez direnengan gutxienez errespetua eta ulermena sustatzeko.\nAmetsa doitzeko onartu behar da euskaraz bizitzea hautu bat izango dela beti, eta beste hautu batzuk ere posible izango direla; euskara ez dela izango ekosisteman hizkuntza bakarra, ezta nagusia ere indar handia egiten ez badugu. Beraz, hizkuntzen arteko bizikidetzaz hitz egin beharko dugu, eta testuinguru horretan euskararentzat babesa eta biziraupena aldarrikatu Euskal Herri osoan.\nBeraz, amets doituak beharko ditu gutxienez:\neuskal hiztunen gaitasuna eta adierazkortasuna hobetzeko plana\nerreprodukzio sistema osoaren eskema eta mekanismo bakoitzean eragiteko egitasmoa\nfuntzioen zerrenda hierarkizatua, eta funtzio horiek euskararentzat bermatzeko planen hurrenkera egingarria\neuskararen aldeko diskurtso salgarria, gizarte mugimendu zentratua eta indartsua, eta administrazioen konpromisoa gizartean giro egokia sortzeko, euskaraz bizitzea ez dadin izan arazo eta bai tentazio\nazkenik, prospektibak eman ditzakeen zehaztasun tekniko guztiak (kopuru eta erritmo posibleak, plangintza eta neurketa…)\nAmetsa doituta, orain letorke lanik zailena: nola metatu aldeko indarrak benetan gauzatu dadin? Eta hemen sartzen da zoru komunen lanketa.\nUste dut gure gizartean oinarrizko zoru komun bat dela bizikidetza, inor gutxi kokatzen da hortik kanpo. Beraz, hau izan daiteke euskaltzaleok proposatzen dugun lehen zoru komuna: ‘hizkuntzen arteko orekak hobetu egiten du hiztunen arteko bizikidetza’. Noski, zoru osatu daiteke balio gehiagorekin (berdintasuna, justizia, berezitasuna…) baina jakinda ideiak erantsi ahala zoru komuna txikituz joango dela.\nZoru komunaren ideia oso erabilgarria zaigu gizarteko euskaltzaleoi alderdiekin eta agintariekin. Hauek joera dute pentsatzeko beraiei dagokiela gidaritza baita euskararen normalizazio prozesuarena ere. Euskaltzaleon lana litzateke esatea agintariei zoru komuna eraikitzea denoi dagokigula, euskaltzaleen mugimendu zentratua barne, eta denok behar dugula izan partaide. Hain zuzen, hori lortzen den neurrian posible izango delako zoru komunaren gainean ikuspegi adostuak eraikitzea, horiek bermatzeko itunak blindatzea eta normalizazioari egonkortasun espazioak irekitzea.\nSabaiak ere aipatu nahi ditut. Normalizazioan aurrera egin ahala, sabaiak nabarmenago ageri dira. Eta zoruak gora egin ahala, ezinbestekoa da sabaiak apurtzea normalizazioa arnasik gabe gera ez dadin. Adibide asko dago, baina bitara mugatuko naiz.\nBat litzateke euskararen erabilera normalagoa jendaurreko ekitaldietan, erakunde eta enpresen aldetik. Bistakoa da egungo estandarretik gora egin nahi duenak erresistentziak aurkitzen dituela, Gipuzkoako Foru Aldundiaren azken 10-15 urteko esperientziek erakusten duten bezala. Soziolinguistika Klusterraren baitan aztertu dugu gaia sakonki eta laster plazaratuko dira gomendio eta tresnak sabai hori apurtzen joateko.\nBeste sabai bat da baliabideena. Udal mailatik gorako erakundeetan euskararen partea ez da iristen inongo kasutan aurrekonturen % 1 izatera. Eta argi dago eskaileran gora urratsak zailduz doazen eran, ahalegin handiagoa eskatuko dutela ekimen, arau eta baliabidetan.\nUnea etorri da jauzi bat egiteko euskararen aldeko lankidetzan, eta gizarte osoari eskatzeko dagokion erantzukizuna. Eta unea da normalizaziorako baliabide publikoetan ere jauzi handi bat egiteko, konformismoa alboratuta. Euskararentzat, soilik eustea galtzea da.\n1 Response to Euskararen ametsa: zoruak eta sabaiak\nPingback: Kontsentsuaren alde (eta kontra) | Allartean


TAKE Tolosa :: Hasieratik bukaerara kontrolatutako norgehiagoka\nHasieratik bukaerara kontrolatutako norgehiagoka\nTAKE Aralar Kirolak-eko senior neskak, beraien nagusitasuna erakutsi zuten, Urretxun jokatutako lehian, Gioerriko taldea menperatuz 37-63.\nEz ohizko ordutegian (igande atsaldean), eta ohizkoa dena baino deialdi motzago batekin aurkeztu zan\ngure senior taldea Urretxun. 10 jokalari soilik, Leyre kanpon jarraitzen du, Lore mina hartuta zegoela\n(zorionez aste hontan berri onak jaso ditu eta berriro kantxan dugu bueltan!), eta Alaitz eta Amaia ezin\nzutela igandean jokatu. Beste aldetik ordea, igande honetan Miren Berasategiren buelta izan genuen,\nHegoamerika aldetik bizitako abentura eta gero, bueltan baitugu berriro Tolosan. Nahiz eta oraindik talde jokoan sartzeko gabeziak izan (normala den bezala), erakutsi zuen puntuak lortzeko gaitasuna ez duela galdu.\nPartidu hasiera gogorra izan zen bi taldeentzat. Defentsak nagusitzen ziren eta ez Goierrikoak ez\nTolosarrak ez zeuden eroso kantxan, saskiratze gutxi eta sentsazio arraroak. Hala ere, hasieratik ziren\nTAKEkoak aurretik markagailuan, 9-11 lehen laurden honen bukaeran. Bigarren laurdena bide berdinetik\njarraitzen zuen, joko liluragarria burutu gabe, baino gure neskak nagusitasuna erakusten. Atsedenaldira\nAskotan aipatu dugu hemen, talde honek atsedenaldiak eta gero erakusten duen jarrera ikustekoa dela, eta igande honetan beste behin ikusi genuen hau. Hirugarren laurdenaren hasiera izugarria izan zen.\nLehen zatian ez bezala, Goierrikoak ez zituzten saskiratze argiak aurkitzen, eta Tolosarrak bai\nkontraerasoekin, bai eraso estatikoekin lortzen zituzten puntuak. 0-12ko partziala bost minututan, eta\nnorgehiagoka erabakita. Aipatu partzial honen puntu guztiak Irati eta Nerea Elosegiren eskuetatik iritsi\nzirela, azken hau, partiduko saskiratzaile nagusia izanik.\nLehia bukaerarte kontrolpean mantendu zuten diferentzia Tolosarrak, zentzukin jokatuz eta epailearen lan kaxkarrari aurre egiten. Aipatu hiruko marratik asmatzen jarraitzen duela taldeak, igandean Nerea Ugartemendia, Nerea Elosegui, Marta, Aihoa eta Krisek asmatu bai zuten distantzia honetatik.\nKonfiantzak beti laguntzen du saskibaloien, beraz jarraitu sinisten zuen buruangan!\nEsan bezala, 37-63 bukaerako emaitza. Bigarren itzuliko bi partiduetan, lehen itzuliaren emaitza hobetu du taldeak, progresio bat dagoen seinale. Lanen jarraitzea besterik ez da geratzen ba, fruituak beti iristen baitira. Aurretik bi asteburu lehiarik gabe, ahultasunak indartzeko aprobetxatuko ditugun egunak (fisikoa, eraso estatikoa, fisikoa, aldaratzea ixtean lana, fisikoa...). Gehienetan erakusten duten gogoa erakutsi ezkero, aurrerapausoak nabarmenak izaten jarraituko dute!\nAupa ekipo, saskibaloia eta taldeaz disfrutatzen jarraitzera! 1, 2, 3... TAKE!!!


Ikastaroa: Zuberoako dantzakera — dantzan.eus\nHemen zaude: Hasiera › Komunitatea › Dantzan Ikasi › Ikastaroa: Zuberoako dantzakera\nIkastaroa: Zuberoako dantzakera\nSohuta-Hokiko maskaradak, 2016-01-17. Argazkia: Iñaki Zugasti-Dantzan CC-BY-SA\nIkasturte berria ari da ateak irekiz han eta hemen, eta gurean ere iraila honetarako prestatu dizuegu lehen formazioa proposamena. Titika Rekalt ekarriko dugu gure artera zuberotarren dantzakera landu asmoz. Izan ere, ohitura handia dago manexon artean Zuberoako dantzak emateko, baina pauso bera ustez ematen dugularik ere, dantzakeran antzematen da zuberotarrekiko alderik handiena. Borobileko dantzekin arituko gara helburu horren bila. Zuberoan ezagunen diren ostalersa, aitzina pika eta muneina dantza-jauziak oinarri direla, zuberotar dantzariek bakarrik ematen dioten airea eta estiloa barneratzeko gakoak emango dizkigu Rekaltek. Horren sinple ikusten den horrek, eta gero egiteko horren sotil eta era berean zail bihurtzen diren ñabarduren bila arituko gara.\nIrakasleak: Titika Rekalt\nData: irailak 22, larunbata\nDominika Rekalt "Titika" (Altzai 1959)\nAltzaikoa izatez, han belanauldiz belaunaldi beti izan dira dantzariak, eta bera ere ezin bestela dantzak "harrapatu" zuen txikitatik. Maskaradak egindakoa da bere garaian, beti ere dantzari, kantiniersa eta entseinari kargutan. Behin maskarada garaiak igarota gerorako jardunean ere dantzari eta dantzaren inguruan aritu da. Gero urteak pasa ahala, "plaza erdiko urrats konplikatuak utzi, eta borobileko dantzetan" aritu da batez ere, "gorputzak bere mugak ezartzen zizkion heinean". Dantzaz gain, kazetaria da eta irrati esataria ogibidez. Antzezle lanetan ere aritzen da eta pastoral eta herri-antzerkien egilea da, joera berritzailea erakutsiz.


Azkoien eta Erriberri arteko AHT, 43 milioi eurotan - euskalerria.eus\nAzkoien eta Erriberri arteko AHT, 43 milioi eurotan\nEuskalerria Irratia 2017-11-30 08:36 Ekonomia Nafarroa\nEspainiako Gobernuak Nafarroakoa obren kudeaketatik baztertu eta AHTaren lanak bere eskuetan hartu zituenetik egindako lehen lizitazioa da.\nAzkoien eta Erriberri arteko zatiko obrei ekitea proposatu du Adifek. 43.194.850,2 eurotan eskaini du obra, BEZ barne, eta 29 hilabeteko epea jarri du lanak bukatzeko. Orain enpresek beren eskaintzak aurkeztu ahalko dituzte, AHTaren obra berriak Nafarroan sei urtez geldirik egon eta gero. Eskainitako obra zatiak 10,3 kilometroko luzera du, eta Azkoien, Martzilla, Faltzes eta Erriberriko lurrak ukitzen ditu. Joan diren asteetan egin dituzte lurren desjabetzeak, hainbat herritarren protesten artean.\nObra hori Zaragoza eta Iruñea tren lasterraren linea barruko atal bat da, era berean Kantabrikoaren eta Mediterraneoaren arteko korridoreko parte den. Azterketa lan gehiago ere egin izan dituzte zati horretan, baina, praktikan, bi zatitan bakarrik egin dituzte obrak orain arte: Castejon eta Cadreita arteko zatia (40,6 milioi euro; 6,2 kilometroko luzera) 2011ko azaroan lizitatu zuten; Cadreita eta Alesbes arteko zatia (35,9 milioi euro; 8,6 kilometroko luzera) 2011ko maiatzean lizitatu zuten.\nUrriaren 16an bidali zion Nafarroako Gobernuak Azkoien-Erriberri AHTaren zatia egiteko proiektua Espainiako Sustapen Ministerioari. Tren lasterraren kudeaketari buruz ados jarri ezinik aritu dira bi administrazioak hilabeteetan. Bestalde, UPNk akordio bat egin zuen Espainiako Kongresuan PPrekin, AHTaren lanak bizkortzeko Nafarroan. Madrilek, azkenean, obrak bere gain hartzea erabaki du, eta hori erabaki eta laster egin du lehen lizitazioa.


Medikuntza birsortzaileko prozedura berri bati esker, sendatzen zailak diren hezur-hausturak berreskuratzen dira. | Consumer\nMedikuntza birsortzaileko prozedura berri bati esker, sendatzen zailak diren hezur-hausturak berreskuratzen dira.\nSei pazientek tratatutako kideen funtzionaltasuna berreskuratu zuten eta bizitza normala egin dezakete\nHospitaleteko Ospitale Orokorrak eta Bartzelonako Teknon Klinikak entsegu kliniko baten lehen fasea amaitu dute. Ohiko teknikekin bat ez datozen hezur-hausturak tratatzeko medikuntza birsortzaileko prozedura berri bat ebaluatzen du. Azterlanaren fase honetan sei paziente sartu dira, tratatutako kideen funtzionaltasuna berreskuratu eta bizitza normala egin dezaketenak.\nIkertzaileek, orain, bigarren fasea hasiko dute Espainiako Medikamentu eta Osasun Produktuen Agentziak (AEMPS) baimendutako hamar pazienterekin. Fase honetan, lehenengo saiakuntzako emaitza berak lortzen saiatuko dira, pazientearen hezur-muinetik erauzitako zelula amak erabiltzen dituen teknika baten bidez. Terapia zelula pluripotentzial horiek dituen bioinjerto bat ematean datza, hezurraren hausturaren lekuan. Txertoa operazio baten bidez sartzen da hezur-masan.\nLehen fasea duela 18 hilabete amaitu zen, eta, sei gaixoen artean, lan-istripu batean bi hankak hautsi eta hezurrak finkatu ezin izan zituen pertsona bat sartu zen, ia gurpil-aulki batean geldituta. Bai kasu honetan, bai gainerakoetan, hezurrak behar bezala soldatu dira, eta hezur-masa finkatu egin da.\nOraingoz, bigarren saiakuntzako hamar pazienteetatik bost hasi dira tratamendua egiten. Horietako bik femurra hautsita dute, beste bik epela eta bosgarrenak klabikula. Guztiek pseudoartrosia dute, ohiko tratamenduak eman ondoren hausturak soldatzea lortzen ez dutenean agertzen dena.\nbirsortzaile fracturas-eu medicina-eu


9. ibilbidea. Muxika aldeko zenbait altxor\nGernika-Lumo - Arana - Kurtzero - San Roman - Urkieta - Arburu - Atxeli - Txakale - Usparitxa - Ariatza\nLuzera: 11,8 km\nGehienezko malda: 500 m\nTxango honetan Muxikako udalerrian zehar ibiliko gara, bertako auzo, ibar, baserri, baso eta tontorrak ezagutzeko. Gernika-Lumotik abiatu eta Muxika aldera joko dugu. Horretarako Lurgorrira joango gara lehenik eta handik Arana auzora. Auzo honetako landa eremua eta baserriak atzean utzi eta bidegorriari jarraituz Araneko gasolindegira helduko gara. Herri bide zahar bati esker Muxikako Kurtzerora joan ahal izango gara, errepidera irten gabe.\nKurtzero auzoa zeharkatu eta Zubierrota atzetik San Romanera doan errepidera helduko gara. PR-BI 182arekin bat egingo dugu hemen eta bidean gora Muxikako dorretxe aurretik eta San Roman ermita albotik pasatuko gara. Auzo errepidea gidari, Urkietako artera helduko gara. Ehunka urte dituen zuhaitz honen itzalpean artalde ederrak babestuko ziren.\nArte alboan dagoen baso bidean gora jarraituko dugu, pista nagusira heldu arte. Hemen, PRa albo batera utzi eta gorantz jarraituko dugu, Arburuko tontorrera heldu arte. Bikaina da tontorreko ikuspegia.\nJarraian Arburutik Atxelirantz joango gara. Gurutze eder bat aurkituko dugu Usparitxa gainean dagoen tontor txiki honetan.\nErrepublika garaian debekatuta zegoen mendi tontorretan gurutzeak jartzea eta Atxelikoa ere kendu zuten. Baina 1932ko urriaren 8an zazpi gaztek, 8,5 m luzeran eta 2,5 m zabaleran zituen gurutzea igo zuten gabaz Usparitxatik Atxelira, eta zutunik ipini zuten gaurko gurutze berriztua dagoen lekuan.\nEurenak eta bi egin behar izan zituzten estrata zaharretan gora eta gauez gurutzea altxatzeko. Ekintza haren gora beherak Balendin Enbeitak bildu zituen Atxeli mendi izeneko bertsoetan.\nAtxelitik Ariatzara joateko pista nagusira jaitsiko gara lehenik eta gero Txakale auzoko gorengo baserri albotik abiatzen den bidea hartuko dugu, Usparitxara heltzen den pista.\nMahastiak zeharkatzen ditu Usparitxa eta Ariatza arteko bide zaharrak. Beraz, ardo-landara hauen artean egingo dugu txangoaren azken zatia, Ariatza auzoaren edertasunaz gozatzen dugun bitartean.


HARA! Ro taldeak kontzertua emango du Donostiako Jazzaldian - Urola Kostako Hitza : Urola Kostako Hitza\nDonostiako Jazzaldiko antolatzaileak hasi dira aurtengo jaialdian nortzuk parte hartuko duten jakinarazten, eta Azkoiti-Azpeitiko Ro taldeak osatuko du hango kartela, beste hainbat talderen artean. Iker Amenabarrek (baxua), Mikel Iraetak (pianoa eta sintetizatzaileak), Gorka Alkaldek (gitarra) eta Josu Usobiagak (bateria) osatzen duten taldeak uztailaren 27an eskainiko du kontzertua, 22:15ean, Coca-Cola agertokian. No-Land Trio hirukotearen atzetik igoko da Ro taldea taula gainera, eta doako sarrera izango du emanaldiak.\nJoan zen urtean sortu zuten bost musikariek Ro taldea, Azkoitiko Matadeixen. Postrock eta rock experimentalaren bueltan sortzen dituzte abestiak musikariek.


Ostiralean 21. Korrika heldu aurretik, hitzordu ugari egunotan - Usurbil - Noaua.eus\nOstiralean 21. Korrika heldu aurretik, hitzordu ugari egunotan\nNoaua Aldizkaria 2019-04-08 13:07\nAstean zehar, haurrek sortutako marrazkien erakusketa bisitatu ahalko da Sutegin. Kultur etxean bertan, "Txillardegiren Klika" dokumentala ikusteko aukera izango da asteazkenean.\nKorrikaren astean sartu gara! Ostiralean helduko da 21. Korrika! Aginagako Mapiletik sartuko da 14:24 aldera. Ordubete pasatxoko tartean udalerria zeharkatu eta Lasarteren esku utziko du lekukoa. "Klika" aldarripean helduko euskararen aldeko martxan parte hartu aurretik bi hitzordu deitu ditu Korrika Batzordeak:\n21. KORRIKARI ESKAINITAKO ASTEA\nApirilak 8-12, astelehenetik ostiralera\nSusana Martinen Zirriborro tailerreko haurrek 21. Korrikaren inguruan sortutako marrazkien erakusketa Sutegin.\n19:30 "Txillardegiren Klika" dokumentalaren proiekzioa Sutegiko auditorioan.\nZehaztasunak: "Korrikak aurten omenduko duen Txillardegiren dokumentala eskainiko da. Txillardegiren Klika osatzeko, 14. KORRIKAk Txillardegiri grabatutako elkarrizketan oinarritu da Kote Camacho. Dokumental berri horren ardatza elkarrizketa hartako irudi gordinek osatuko dute, nagusiki: han jorraturiko gaiek dokumental honetan jaso nahi direnekin bat egiten dutelako. Txillardegi, bere horretan, gustura eta natural ageri delako, kamerarik ez balego bezala. «KORRIKAk KORRIKArako egina izateak magia-ukitua ematen diolako», diote arduradunek. 14. Korrika hark Ni ere bai leloa zabaldu zuenak, euskara ikasteko urratsa egindako jendea omendu nahi izan zuen. Oraingoan, KORRIKA urrunago doa, Klika leloaz eskatu nahi baitu euskara erabiltzeko, euskaraz ahalduntzeko, euskararekin inplikatzeko, eta, noski, ez dakienak euskara ikasteko. Horregatik guztiagatik omenduko du Txillardegi: euskaldun berri zahar hura (berak zioen bezala) erabakigarria izan da euskararen historiako azkeneko mende erdian.\nElkarrizketa hura oinarri, bestelako artxibo ugari eta protagonista zenbait tarteko, (Bernardo Atxaga, Harkaitz Cano, Joxe Azurmendi, miren Azkarate, Ibon Sarasola eta Laura mintegi, esaterako), baina Txillardegi beraren ahotsa ardatz: hara hor Txillardegiren Klika dokumentalaren osagarriak".\nApirilak 12, ostirala: Korrika Eguna\n11:30-12:30 Korrika Txikia Zubietan eta Udarregi Ikastolan.\n14:30 21. Korrika Aginagako Mapiletik Zubietako hipodromoko zubiraino. Partaideei Euskaraldian erabilitako txapak soinean eramateko eskatu nahi diegu. Ibilbidea: Aginaga-Kaxkoa-Kalezar-Kaxkoa-Santuenea-Zubieta.\n17:00 Txokolatada Dema plazan.\nOndoren, herriko gazteek Olinpiadak egingo dituzte.\n19:30 BERTAN BEHERA geratu da "Iturri bati begira. Joxan Artzeren interpretazio bat": Jon Sarasuaren emanaldia. Sarrerak erosiak zenituztenok, Etumeta AEK euskaltegira joan eta dirua itzuliko zaizue.\nAntolatzailea: Korrika Batzordea.


Deustuko kanala 2018ko uda ondoren zabaltzea espero du Bilbok | Herriak eta hiriak | EITB\nDeustuko kanala 2018ko uda ondoren zabaltzea espero du Bilbok\nLanak 2014ko maiatzean hasi ziren, eta 16 hilabetean egin behar zituzten, baina 2016ko urrian Udalak kontratua eten zuen obra egiteko ardura zuen enpresarekin.\nZorrotzaurreibarra. Artxiboko irudia: EiTB\nDeustuko kanaleko obrak 2018ko ekainean amaituko dituzte\nDeustuko kanala zabaltzeko lanak "datorren urteko uda ondoren" bukaturik egon behar direla adierazi du gaur Ricardo Barkala zinegotziak. Bilboko Udalaren egitasmo nagusietako bat da, eta lanek bi urtetik gorako atzerapena dute dagoeneko.\nZinegotziak agerraldia egin du Udaleko batzorde batean alorreko aurrekontuaren eta datorren urtean garatu beharreko proiektuen berri emateko.\nOstiralean, Udalaren aurrekontu egitasmoaren aurkezpenean, Deustuko kanalaren lanak "behingoz" amaitzeko 9 milioi euroko aurrekontua prestatu dutela azaldu zuen Juan Mari Aburto alkateak.\nLanak 2014ko maiatzean hasi ziren, eta 16 hilabetean egin behar zituzten, baina 2016ko urrian Udalak kontratua eten zuen obra egiteko ardura zuen enpresarekin. Ekainean beste enpresa talde baten esku utzi zuen Udalak lanak bukatzeko ardura.\nEnpresa berriarekin lanak birplanteatzeko agiria irailean sinatu zutela gogorarazi du Ricardo Barkalak, eta, ondorioz, obra bukatzeko 12 hilabeteko epea aurrera doala azaldu du.\n"Kanoan ibiltzeko aukera izango da"\nHorregatik, oraindik "hilabete bat edo biko" atzerapena izan daitekeela onartuta ere, Deustuko kanala "datorren urteko uda ondoren egon behar da bukatuta", adierazi du Barkalak. 2018an kanaleko uretan "kanoan ibiltzeko aukera" izango dela erantsi du.\nZorrotzaurreko penintsula uharte bihurtuko da Deustuko kanala zabaldutakoan, eta ia 840.000 metro karratu izango ditu. Besteak beste, ia 5.500 etxebizitza eraikiko dituzte bertan.